title: KOMISIJOS DELEGUOTOJI DIREKTYVA (ES) .../ kuria, derinant prie mokslo ir technikos pažangos, dėl išimties naudoti gyvsidabrį kitose bendrojo apšvietimo ir specialiosios paskirties liuminescencinėse lempose iš dalies keičiamas Europos Parlamento ir Tarybos direktyvos 2011/65/ES III priedas

text:
AIŠKINAMASIS MEMORANDUMAS

               1.DELEGUOTOJO AKTO BENDROSIOS APLINKYBĖS

               Šia Komisijos deleguotąja direktyva, derinant prie technikos ir mokslo pažangos, iš dalies keičiamas Europos Parlamento ir Tarybos direktyvos 2011/65/ES dėl tam tikrų pavojingų medžiagų naudojimo elektros ir elektroninėje įrangoje apribojimo (nauja redakcija)
                  1
                (RoHS direktyva) III priedas. Pakeitimas susijęs su išimtimi nurodytoms reikmėms, turinčioms gyvsidabrio kitose bendrojo apšvietimo ir specialiosios paskirties liuminescencinėse lempose.

               RoHS direktyva ribojamas tam tikrų pavojingų medžiagų naudojimas elektros ir elektroninėje įrangoje (EEĮ), kaip nurodyta 4 straipsnyje. Šiuo metu apribojimai taikomi dešimčiai RoHS II priede išvardytų medžiagų: švinui, gyvsidabriui, kadmiui, šešiavalenčiam chromui, polibromintiems bifenilams (PBB) ir polibromintiems difenileteriams (PBDE), bis(2‑etilheksil)ftalatui (DEHP), butilbenzilftalatui (BBP), dibutilftalatui (DBP) ir diizobutilftalatui (DIBP). III ir IV prieduose išvardytos specialioms reikmėms skirtos elektros ir elektroninės įrangos (EEĮ) medžiagos ir komponentai, kuriems išimties tvarka netaikomas 4 straipsnio 1 dalyje nustatytas medžiagų naudojimo apribojimas.

               Direktyvos 5 straipsnyje numatytas III ir IV priedų derinimas su mokslo ir technikos pažanga, kuris gali apimti išimčių suteikimą, atnaujinimą arba atšaukimą. Pagal 5 straipsnio 1 dalies a punktą išimtys turi būti įtraukiamos į III ir IV priedus, tik jei dėl to nesumažėja Reglamentu (EB) Nr. 1907/2006 (REACH)
                  2
                užtikrinama aplinkos ir sveikatos apsauga ir jei jos atitinka kurią nors iš toliau nurodytų sąlygų: i) medžiagos pašalinimas arba pakeitimas keičiant konstrukciją arba medžiagas ir komponentus tokiais, kuriems nereikia jokių II priede išvardytų medžiagų ar cheminių medžiagų, yra moksliškai ar techniškai neįmanomas; ii) nėra užtikrintas pakaitalų patikimumas; iii) visas neigiamas poveikis aplinkai, sveikatai ir vartotojų saugai dėl medžiagos pakeitimo greičiausiai yra didesnis nei jo bendra nauda aplinkai, sveikatai ir vartotojų saugai.

               Priimamuose sprendimuose dėl išimčių ir jų trukmės taip pat turi būti atsižvelgiama į pakaitalų buvimą ir pakeitimo socialinį bei ekonominį poveikį. Sprendimuose dėl išimčių galiojimo trukmės turi būti atsižvelgiama į bet kokį galimą poveikį inovacijoms. Jei tinkama, visiems išimčių poveikiams turi būti taikoma gyvavimo ciklo samprata.

               5 straipsnio 1 dalies a punkte taip pat nustatyta, kad dėl specialioms reikmėms skirtų EEĮ medžiagų ir komponentų įtraukimo į III ir IV priedo sąrašus Komisija turi priimti atskirus deleguotuosius aktus. 5 straipsnio 3 dalyje ir V priede aprašyta su išimtimis susijusių paraiškų teikimo tvarka.

               2.KONSULTACIJOS PRIEŠ PRIIMANT AKTĄ

               Komisija gavo prašymus
                  3
                iš ekonominės veiklos vykdytojų suteikti arba atnaujinti išimtis pagal RoHS direktyvos 5 straipsnio 3 dalį ir V priedą.

               Pagal dabartinę III priedo 2.b.4 išimtį galima naudoti gyvsidabrį kitose bendrojo apšvietimo ir specialiosios paskirties liuminescencinėse lempose (pvz., indukcinėse lempose).

               2015 m. sausio mėn. 15 d. Komisija gavo vieną paraišką dėl šios išimties atnaujinimo. Pareiškėjas teigė, kad dėl lempoms, kurioms taikoma 2.b.4 išimtis, aktualių parametrų gausos, pvz., dėl formos, ilgio ar spektro, šias lempas nėra lengva pakeisti šviesos diodų (LED) alternatyvomis
                  4
               . Ta paraiška buvo atnaujinta 2020 m. sausio mėn., pateikiant daugiausia tuos pačius argumentus. Pagal RoHS direktyvos reikalavimus (5 straipsnio 5 dalies antrą pastraipą) išimtis galioja tol, kol Komisija priima sprendimą dėl atnaujinimo paraiškos.

               Siekdama įvertinti tos išimties atnaujinimo paraiškas, Komisija 2015 m. birželio mėn. pradėjo ir 2016 m. baigė tyrimą, skirtą reikiamam techniniam ir moksliniam vertinimui atlikti
                  5
               , įskaitant aštuonių savaičių internetines konsultacijas su suinteresuotosiomis šalimis
                  6
               . Papildydama tą tyrimą, kuriame buvo vertinami išsamūs techniniai ir moksliniai duomenys bei gauti pranešimai, kaip dokumentuota tyrimo ataskaitoje, Komisija atliko du papildomus tyrimus ar atnaujinimus, pakviesdama dalyvauti suinteresuotąsias šalis. 2019 m. paskelbtame tyrime
                  7
                daugiausia dėmesio buvo skiriama socialiniam ir ekonominiam vertinimui bei pakaitalų buvimui, o naujais skaičiais ir modeliavimu pagrįstas atnaujinimas buvo atliktas 2020 m.
                  8
                Paskelbtos galutinės tyrimo bei socialinio ir ekonominio vertinimo ataskaitos
                  9
               ; suinteresuotosios šalys buvo informuotos.

               2016 m. rugsėjo 1 d., 2018 m. spalio 29 d. ir 2019 m. spalio 21 d. ekspertų posėdžiuose Komisija konsultavosi su valstybių narių ekspertų grupe dėl deleguotųjų teisės aktų pagal RoHS direktyvą, kad turėtų valstybių narių nuomonę dėl numatytos veiksmų eigos pagal įvertinimų išvadas. Ji atliko visus būtinus procedūrinius veiksmus, susijusius su medžiagų apribojimo išimtimis pagal 5 straipsnio 3–7 dalis
                  10
               . Tarybai ir Europos Parlamentui apie visus veiksmus pranešta.

               Pagalbiniame tyrime pažymėta, kad:

               ·ši išimtis apima didelę skirtingų funkcijų lempų grupę;

               ·šiuo metu yra per mažai duomenų apie tam tikrus lempų tipus, kuriems taikoma ši išimtis, ir trūksta informacijos apie gyvsidabrio pakeitimą šiai plačiai reikmių įvairovei. Dabartinė išimtis turėtų būti pratęsta trejiems metams, kad pramonė galėtų parengti išsamesnę informaciją, siekiant pagrįsti išimtį tam tikrų tipų lempoms, kurioms, kaip suprantama, taikomas terminas „kitos bendrojo apšvietimo ir specialiosios paskirties“ lempos;

               ·yra pakankamai informacijos, kad gyvsidabrio pakeitimas dviem konkrečioms reikmėms, kurioms taikoma ši išimtis, būtent: i) lempoms, skleidžiančioms šviesą nematomoje spektro dalyje, ir ii) avarinėms lempoms, yra techniškai neįmanomas, todėl tyrime rekomenduota atnaujinti išimtį šioms reikmėms didžiausiai penkerių metų trukmei.

               Apibendrinant mokslinius ir techninius vertinimus, įskaitant konsultacijas su suinteresuotosiomis šalimis, išsamiai nustatyta, kad 2.b.4 išimtis vis dar atitinka išimties kriterijus, nes dar nėra patikimų pakaitalų. Vertinimo rezultatai taip pat parodė, kad dėl peržiūrėtos išimties nesumažėtų REACH reglamentu užtikrinama aplinkos ir sveikatos apsauga pagal Direktyvos 2011/65/ES 5 straipsnį.

               Pagal Geresnio reglamentavimo gaires deleguotosios direktyvos projektas keturias savaites buvo skelbiamas Geresnio reglamentavimo portale siekiant gauti visuomenės atsiliepimų. Per konsultacijas dėl akto projekto gauti trys atsiliepimai. Iškelti klausimai buvo apsvarstyti ir nuspręsta, kad projekto pakeitimai nebūtini.

               3.DELEGUOTOJO AKTO TEISINIAI ASPEKTAI

               Deleguotąja direktyva atnaujinama Direktyvos 2011/65/ES III priede nurodyta 2.b.4 išimtis dėl gyvsidabrio naudojimo kitose bendrojo apšvietimo ir specialiosios paskirties liuminescencinėse lempose, nustatant naujus galiojimo laikotarpius, įskaitant tam tikras nurodytas reikmes, kurioms taikoma ta išimtis.

               Komisijos vertinime, pagrįstame papildomais tyrimais ir konsultacijomis, daroma išvada, kad prašymas suteikti išimtį atitinka bent vieną iš RoHS direktyvos 5 straipsnio 1 dalies a punkte nustatytų atitinkamų kriterijų, kuris pagrindžia išimties pratęsimą: gyvsidabrio negalima patikimai pakeisti lempų kategorijoms, kurioms taikoma ši išimtis.

               Taigi išimties sąlygos yra įvykdytos, o išimtis pagal 2.b.4 turi būti atnaujinta. Atliekant vertinimą taip pat padaryta išvada, kad, viena vertus, išimties apimtis turėtų būti susiaurinta šioms toliau nurodytoms reikmėms, o, kita vertus, dabartinės plačios išimties galiojimo trukmė sutrumpinta taip: I) kitoms bendrojo apšvietimo ir specialiosios paskirties lempoms – iki trejų metų, II) lempoms, skleidžiančioms šviesą nematomoje spektro dalyje, ir III) avarinėms lempoms – iki penkerių metų.

               Šios išimties galiojimo pabaigos datos nustatomos pagal 5 straipsnio 2 dalies pirmą pastraipą. Nemanoma, kad galiojimo laikotarpiai darytų neigiamą poveikį inovacijoms.

               Teisinė priemonė yra deleguotoji direktyva, kuri atitinka įgalinamąjį teisės aktą – Direktyvą 2011/65/ES, visų pirma jos 5 straipsnio 1 dalyje ir 20 straipsnyje nurodytą delegavimą.

               Deleguotosios direktyvos tikslas – prisidėti prie žmonių sveikatos ir aplinkos apsaugos ir priderinti nuostatas dėl elektros ir elektroninės įrangos vidaus rinkos veikimo, kad šiaip jau uždraustas medžiagas būtų leidžiama naudoti specialioms reikmėms pagal RoHS nuostatas ir sąlygas bei laikantis III ir IV priedų derinimo prie mokslo ir technikos pažangos tvarkos.

               Deleguotoji direktyva ES biudžetui poveikio neturi.

               KOMISIJOS DELEGUOTOJI DIREKTYVA (ES) .../…

               2021 12 13

               kuria, derinant prie mokslo ir technikos pažangos, dėl išimties naudoti gyvsidabrį kitose bendrojo apšvietimo ir specialiosios paskirties liuminescencinėse lempose iš dalies keičiamas Europos Parlamento ir Tarybos direktyvos 2011/65/ES III priedas

               (Tekstas svarbus EEE)

               EUROPOS KOMISIJA,

               atsižvelgdama į Sutartį dėl Europos Sąjungos veikimo,

               atsižvelgdama į 2011 m. birželio 8 d. Europos Parlamento ir Tarybos direktyvą 2011/65/ES dėl tam tikrų pavojingų medžiagų naudojimo elektros ir elektroninėje įrangoje apribojimo
                  11
               , ypač į jos 5 straipsnio 1 dalies a punktą,

               kadangi:

               (1)Direktyva 2011/65/ES iš valstybių narių reikalaujama užtikrinti, kad rinkai teikiamoje elektros ir elektroninėje įrangoje nebūtų tos direktyvos II priede išvardytų pavojingų medžiagų. Tas apribojimas netaikomas tam tikroms tos direktyvos III priede išvardytoms reikmėms, kurioms nustatyta išimtis;

               (2)elektros ir elektroninės įrangos kategorijos, kurioms taikoma Direktyva 2011/65/ES, išvardytos tos direktyvos I priede;

               (3)gyvsidabris yra Direktyvos 2011/65/ES II priede nurodyta ribojama medžiaga;

               (4)Sprendimu 2010/571/ES
                  12
                Komisija, be kitų dalykų, suteikė išimtį naudoti gyvsidabrį kitose bendrojo apšvietimo ir specialiosios paskirties tiesiosiose liuminescencinėse lempose (pvz., indukcinėse lempose) (toliau – išimtis), kuri dabar yra įtraukta į Direktyvos 2011/65/ES III priedo sąrašą kaip 2.b.4 išimtis.Pagal tos direktyvos 5 straipsnio 2 dalies antros pastraipos a punktą išimties galiojimas turėjo baigtis 2016 m. liepos 21 d.;

               (5)išimtis apima nevienalytę skirtingų formų, technologijų, reikmių ir paskirties lempų grupę. Gyvsidabris naudojamas išlydžio vamzdyje ir yra būtinas elektros energijai paversti šviesa;

               (6)2015 m. sausio 15 d., t. y. per Direktyvos 2011/65/ES 5 straipsnio 5 dalyje nustatytą terminą, Komisija gavo paraišką dėl išimties atnaujinimo (toliau – atnaujinimo paraiška), kuri buvo pataisyta pateikiant papildomą atnaujinimo paraišką 2020 m. sausio 20 d. Pagal Direktyvos 2011/65/ES 5 straipsnio 5 dalį išimtis galioja tol, kol priimamas sprendimas dėl atnaujinimo paraiškos;

               (7)atliekant atnaujinimo paraiškos vertinimą, kuriame buvo atsižvelgta į pakaitalų buvimą ir pakeitimo socialinį bei ekonominį poveikį, padaryta išvada, kad susijusioms reikmėms naudojamo gyvsidabrio pakeitimas ar pašalinimas šiuo metu yra techniškai neįmanomas. Atliekant vertinimą buvo konsultuotasi su suinteresuotosiomis šalimis pagal Direktyvos 2011/65/ES 5 straipsnio 7 dalį. Per šias konsultacijas gautos pastabos buvo viešai paskelbtos tam skirtoje interneto svetainėje;

               (8)išimtis suderinama su Europos Parlamento ir Tarybos reglamentu (EB) Nr. 1907/2006
                  13
                ir dėl to nesumažėja juo užtikrinama aplinkos ir sveikatos apsauga;

               (9)todėl išimtį tikslinga atnaujinti, atsižvelgiant į bendrą tikslą – reikėtų mažinti tam tikroms specialioms medžiagoms ar komponentams daromų ribojimo išimčių taikymo apimtį ir trukmę, kad būtų palaipsniui atsisakyta pavojingų medžiagų naudojimo EEĮ;

               (10)siekiant duoti laiko iš naujo įvertinti gyvsidabrio neturinčių pakaitalų įvairių tipų lempoms, kurioms taikoma ši išimtis, buvimą, tikslinga pratęsti išimties galiojimą ribotam trejų metų laikotarpiui.  Tačiau apie tam tikras lempų kategorijas, būtent lempas, skleidžiančias šviesą nematomoje spektro dalyje (naujas III priedo 2.b.4-II įrašas) ir avarines lempas (naujas III priedo 2.b.4-III įrašas), yra pakankamai informacijos, kad jų pakeisti artimiausiais metais yra techniškai neįmanoma, ir tų kategorijų lempoms penkerių metų galiojimo laikotarpis turėtų būti pagrįstas pagal Direktyvos 2011/65/ES 5 straipsnio 2 dalies pirmą pastraipą. Atsižvelgiant į nuolatinių pastangų rasti patikimą pakaitalą rezultatus, mažai tikėtina, kad dėl išimties taikymo trukmės bus padarytas neigiamas poveikis inovacijoms;

               (11)todėl Direktyva 2011/65/ES turėtų būti atitinkamai iš dalies pakeista,

               PRIĖMĖ ŠIĄ DIREKTYVĄ:

               1 straipsnis

               Direktyvos 2011/65/ES III priedas iš dalies keičiamas pagal šios direktyvos priedą.

               2 straipsnis

               1.Valstybės narės ne vėliau kaip [paskutinė šešto mėnesio po šios direktyvos įsigaliojimo diena] priima ir paskelbia įstatymus ir kitus teisės aktus, būtinus, kad būtų laikomasi šios direktyvos. Jos nedelsdamos pateikia Komisijai tų teisės aktų nuostatų tekstą.

               Tas nuostatas jos taiko nuo [paskutinė šešto mėnesio po šios direktyvos įsigaliojimo diena + 1 diena].

               Valstybės narės, priimdamos tas nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.

               2.Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.

               3 straipsnis

               Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje.

               4 straipsnis

               Ši direktyva skirta valstybėms narėms.

               Priimta Briuselyje 2021 12 13

                     Komisijos vardu

                     Pirmininkė
                     Ursula VON DER LEYEN

                     (1)

                        OL L 174, 2011 7 1, p. 88.

                     (2)

                        OL L 396, 2006 12 30, p. 1.

                     (3)

                        Sąrašas pateikiamas adresu:
                  http://ec.europa.eu/environment/waste/rohs_eee/adaptation_en.htm
                  .

                     (4)

                  https://rohs.exemptions.oeko.info/fileadmin/user_upload/RoHS_Pack_9/Exemption_2_b__34_/
                  Lighting_Europe/2b4_LE_RoHS_Exemption__Req_Final.pdf
                   .

                     (5)

                        Galutinė tyrimo ataskaita pateikta adresu:
                  https://op.europa.eu/lt/publication-detail/-/publication/a3fdcc8c-4273-11e6-af30-01aa75ed71a1
                  .

                     (6)

                        Konsultacijų laikotarpis: nuo 2015 m. rugpjūčio 21 d. iki 2015 m. spalio 16 d.,
                  http://rohs.exemptions.oeko.info
                  .

                     (7)

                  https://rohs.exemptions.oeko.info/fileadmin/user_upload/reports/FWCW_RoHS_Lamps_
                  SEA_20190729_Final.pdf

                     (8)

                     https://op.europa.eu/en/publication-detail/-/publication/f44f2383-dd0a-11ea-adf7-01aa75ed71a1/language-en/format-PDF/source-146144383

                  , nuo 92 puslapio.

                     (9)

                     https://ec.europa.eu/environment/waste/rohs_eee/studies_rohs1_en.htm
                     .

                     (10)

                        Būtinų administracinių veiksmų sąrašą galima rasti
                  Komisijos interneto svetainėje
                  . Su kiekvieno deleguotojo akto projekto esamu procedūros etapu galima susipažinti Tarpinstituciniame deleguotųjų aktų registre, adresu
                  https://webgate.ec.europa.eu/regdel/#/home
                  .

                     (11)

                        OL L 174, 2011 7 1, p. 88.

                     (12)

                        2010 m. rugsėjo 24 d. Komisijos sprendimas 2010/571/ES, kuriuo iš dalies keičiamas Europos Parlamento ir Tarybos direktyvos 2002/95/EB priedas dėl švino, gyvsidabrio, kadmio, šešiavalenčio chromo, polibromintų bifenilų ir polibromintų difenileterių naudojimo išimčių siekiant jį suderinti su mokslo ir technikos pažanga (OL L 251, 2010 9 25, p. 28).

                     (13)

                        2006 m. gruodžio 18 d. Europos Parlamento ir Tarybos reglamentas (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH), įsteigiantis Europos cheminių medžiagų agentūrą, iš dalies keičiantis Direktyvą 1999/45/EB bei panaikinantis Tarybos reglamentą (EEB) Nr. 793/93, Komisijos reglamentą (EB) Nr. 1488/94, Tarybos direktyvą 76/769/EEB ir Komisijos direktyvas 91/155/EEB, 93/67/EEB, 93/105/EB bei 2000/21/EB (OL L 396, 2006 12 30, p. 1).

    ---documentbreak---

               PRIEDAS

               Direktyvos 2011/65/ES III priedo 2.b.4 įrašas pakeičiamas taip:

                        Išimtis

                        Taikymo apimtis ir datos

                        „2.b.4-I

                        kitose bendrojo apšvietimo ir specialiosios paskirties lempose (pvz., indukcinėse lempose) – 15 mg

                        Baigia galioti [LB: treji metai nuo deleguotosios direktyvos paskelbimo Oficialiajame leidinyje dienos]

                        2.b.4-II

                        Lempos, kurios daugiausia skleidžia ultravioletinės spektro dalies šviesą – 15 mg

                        Baigia galioti [LB: penkeri metai nuo deleguotosios direktyvos paskelbimo Oficialiajame leidinyje dienos]

                        2.b.4-III

                        Avarinėse lempose – 15 mg

                        Baigia galioti [LB: penkeri metai nuo deleguotosios direktyvos paskelbimo Oficialiajame leidinyje dienos]“


title: KOMISIJOS DELEGUOTOJI DIREKTYVA (ES) .../ kuria, derinant prie mokslo ir technikos pažangos, dėl išimties naudoti gyvsidabrį dvicokolėse tiesiosiose liuminescencinėse bendrojo apšvietimo lempose iš dalies keičiamas Europos Parlamento ir Tarybos direktyvos 2011/65/ES III priedas

text:
AIŠKINAMASIS MEMORANDUMAS

               1.DELEGUOTOJO AKTO BENDROSIOS APLINKYBĖS

               Šia Komisijos deleguotąja direktyva, derinant prie technikos ir mokslo pažangos, iš dalies keičiamas Europos Parlamento ir Tarybos direktyvos 2011/65/ES dėl tam tikrų pavojingų medžiagų naudojimo elektros ir elektroninėje įrangoje apribojimo (nauja redakcija)
                  1
                (RoHS direktyva) III priedas. Pakeitimas susijęs su nurodytomis reikmėmis, turinčiomis gyvsidabrio dvicokolėse tiesiosiose liuminescencinėse bendrojo apšvietimo lempose.

               RoHS direktyva ribojamas tam tikrų pavojingų medžiagų naudojimas elektros ir elektroninėje įrangoje (EEĮ), kaip nurodyta 4 straipsnyje. Šiuo metu apribojimai taikomi dešimčiai direktyvos II priede išvardytų medžiagų: švinui, gyvsidabriui, kadmiui, šešiavalenčiam chromui, polibromintiems bifenilams (PBB) ir polibromintiems difenileteriams (PBDE), bis(2‑etilheksil)ftalatui (DEHP), butilbenzilftalatui (BBP), dibutilftalatui (DBP) ir diizobutilftalatui (DIBP). III ir IV prieduose išvardytos specialioms reikmėms skirtos elektros ir elektroninės įrangos (EEĮ) medžiagos ir komponentai, kuriems išimties tvarka netaikomas 4 straipsnio 1 dalyje nustatytas medžiagų naudojimo apribojimas.

               Direktyvos 5 straipsnyje numatytas III ir IV priedų derinimas su mokslo ir technikos pažanga, kuris gali apimti išimčių suteikimą, atnaujinimą arba panaikinimą. Pagal 5 straipsnio 1 dalies a punktą išimtys turi būti įtraukiamos į III ir IV priedus, tik jei dėl to nesumažėja Reglamentu (EB) Nr. 1907/2006 (REACH)
                  2
                užtikrinama aplinkos ir sveikatos apsauga ir jei jos atitinka kurią nors iš toliau nurodytų sąlygų: i) medžiagos pašalinimas arba pakeitimas keičiant konstrukciją arba medžiagas ir komponentus tokiais, kuriems nereikia jokių II priede išvardytų medžiagų ar cheminių medžiagų, yra moksliškai ar techniškai neįmanomas; ii) nėra užtikrintas pakaitalų patikimumas; iii) visas neigiamas poveikis aplinkai, sveikatai ir vartotojų saugai dėl medžiagos pakeitimo greičiausiai yra didesnis nei jo bendra nauda aplinkai, sveikatai ir vartotojų saugai.

               Priimamuose sprendimuose dėl išimčių ir jų trukmės taip pat turi būti atsižvelgiama į pakaitalų buvimą ir pakeitimo socialinį bei ekonominį poveikį. Sprendimuose dėl išimčių galiojimo trukmės turi būti atsižvelgiama į bet kokį galimą poveikį inovacijoms. Jei tinkama, visiems išimčių poveikiams vertinti turi būti taikoma gyvavimo ciklo samprata.

               5 straipsnio 1 dalies a punkte taip pat tvirtinama, kad dėl specialioms reikmėms skirtų EEĮ medžiagų ir komponentų įtraukimo į III ir IV priedo sąrašus arba, jei tinkama, išbraukimo iš jų Komisija turi priimti atskirus deleguotuosius aktus. 5 straipsnio 3 dalyje ir V priede aprašyta su išimtimis susijusių paraiškų teikimo tvarka.

               2.KONSULTACIJOS PRIEŠ PRIIMANT AKTĄ

               Komisija gavo prašymus
                  3
                iš ekonominės veiklos vykdytojų suteikti arba atnaujinti išimtis pagal RoHS direktyvos 5 straipsnio 3 dalį ir V priedą.

               Pagal dabartinius III priedo 2.a išimties 1–5 įrašus galima naudoti gyvsidabrį dvicokolėse tiesiosiose liuminescencinėse bendrojo apšvietimo lempose, neviršijant šių verčių (vienoje lempoje):

               2.a.1
                     Trijuostės spinduliuotės liuminoforo įprastos naudojimo trukmės lempose, kurių vamzdelio skersmuo < 9 mm (pvz., T2) – 4 mg;

               2.a.2
                     Trijuostės spinduliuotės liuminoforo įprastos naudojimo trukmės lempose, kurių vamzdelio skersmuo ≥ 9 mm, bet ≤ 17 mm (pvz., T5) – 3 mg;

               2.a.3
                     Trijuostės spinduliuotės liuminoforo įprastos naudojimo trukmės lempose, kurių vamzdelio skersmuo > 17 mm, bet ≤ 28 mm (pvz., T8) – 3,5 mg;

               2.a.4
                     Trijuostės spinduliuotės liuminoforo įprastos naudojimo trukmės lempose, kurių vamzdelio skersmuo > 28 mm (pvz., T12) – 3,5 mg;

               2.a.5
                     Trijuostės spinduliuotės liuminoforo ilgos naudojimo trukmės (≥ 25 000 h) lempose – 5 mg.

               2014 m. gruodžio mėn. ir 2015 m. sausio mėn. Komisija gavo dvi paraiškas šiai išimčiai atnaujinti. Viena iš paraiškų buvo atnaujinta 2020 m. sausio mėn., pateikiant papildomą informaciją. Pareiškėjai iš esmės teigė, kad nebuvo pakaitalų visoms nagrinėjamoms reikmėms. Vienas pareiškėjas teigė, kad nors ES rinkoje yra vis daugiau gyvsidabrio neturinčių šviesos diodų (LED) alternatyvų, jos ne visada gali būti naudojamos kaip visiškai suderinamas vartotojams ir profesionaliems galutiniams naudotojams skirtas įvairių tiesiųjų liuminescencinių lempų pakaitalas
                  4
               . Kitas pareiškėjas pateikė panašius argumentus
                  5
               .

               Pagal RoHS direktyvos reikalavimus (5 straipsnio 5 dalies antrą pastraipą) išimtis galioja tol, kol Komisija priima sprendimą dėl atnaujinimo paraiškos.

               Siekdama įvertinti tos išimties atnaujinimo paraiškas, Komisija 2015 m. birželio mėn. pradėjo ir 2016 m. baigė tyrimą, skirtą reikiamam techniniam ir moksliniam vertinimui atlikti
                  6
               , įskaitant aštuonių savaičių internetines konsultacijas su suinteresuotosiomis šalimis
                  7
               . Papildydama tą tyrimą, kuriame buvo vertinami išsamūs techniniai ir moksliniai duomenys bei gauti pranešimai, kaip dokumentuota tyrimo ataskaitoje, Komisija atliko du papildomus tyrimus ar atnaujinimus, pakviesdama dalyvauti suinteresuotąsias šalis. 2019 m. paskelbtame tyrime
                  8
                daugiausia dėmesio buvo skiriama socialiniam ir ekonominiam vertinimui bei pakaitalų buvimui, o naujais skaičiais ir modeliavimu pagrįstas atnaujinimas buvo atliktas 2020 m.
                  9
                Paskelbtos galutinės tyrimo bei socialinio ir ekonominio vertinimo ataskaitos
                  10
               ; suinteresuotosios šalys buvo informuotos.

               2016 m. rugsėjo 1 d., 2018 m. spalio 29 d. ir 2019 m. spalio 21 d. ekspertų posėdžiuose Komisija konsultavosi su valstybių narių ekspertų grupe dėl deleguotųjų teisės aktų pagal RoHS direktyvą. 2020 m. liepos mėn. vykdydama rašytines konsultacijas Komisija taip pat informavo valstybių narių ekspertų grupę apie socialines ir ekonomines naujoves 2020 m. ir surinko valstybių narių nuomones dėl siūlomos veiksmų eigos. Ji atliko visus būtinus procedūrinius veiksmus susijusius su medžiagų apribojimo išimtimis pagal 5 straipsnio 3–7 dalis
                  11
               . Tarybai ir Europos Parlamentui apie visus veiksmus pranešta.

               Pagalbiniame tyrime pažymėta tokia techninė informacija ir vertinimo rezultatai:

               ·2015–2016 m. tyrime padaryta išvada, kad Europos Sąjungos rinkoje yra patikimų pakaitalų be gyvsidabrio. Tyrime pateikta daug įrodymų, kad gyvsidabrio pakeitimas lempų kategorijoms, kurioms taikoma išimtis, yra moksliškai ir techniškai įmanomas;

               ·2019 m. ir 2020 m. atnaujintuose tyrimuose daugiausia dėmesio buvo skiriama pakaitalų buvimui ir pakeitimo socialiniam bei ekonominiam poveikiui. Atnaujinti tyrimai parodė, kad bendros pakeitimo išlaidos labai priklauso nuo rinkoje esančių pakaitinių lempų dalies ir kad pakeitimo išlaidas palyginti greitai kompensuotų nauda, gauta dėl susijusio energijos taupymo. 2020 m. atnaujintas socialinis ir ekonominis vertinimas parodė, kad visas gyvsidabrio turinčias vertinamų kategorijų lempas pakeitus LED alternatyvomis, į ES rinką nepatektų 2882 kg lempose esančio gyvsidabrio
                  12
               . Apskritai per ankstyvas elektroninių atliekų atsiradimas dėl būtinybės tam tikrų kategorijų lempoms pakeisti instaliaciją ir pačias lempas būtų kompensuojamas išvengiant gyvsidabrio naudojimo ateityje ir sutaupant daug energijos
                  13
               . Pagaliau moksliniai ir techniniai vertinimai, įskaitant konsultacijas su suinteresuotosiomis šalimis, išsamiai nustatė, kad 2.a 1–5 išimtys nebeatitinka jokių išimties kriterijų. Be to, buvo dokumentuotas pakaitalų buvimas, o pakeitimo socialiniu ir ekonominiu poveikiu pagrįsti skaičiavimai rodo, kad bendrai sutaupoma ir yra visiška nauda aplinkai, sveikatai bei vartotojų saugai.

               Apibendrinant mokslinius ir techninius vertinimus, įskaitant konsultacijas su suinteresuotosiomis šalimis, išsamiai nustatyta. kad 2.a 1–5 išimtys nebeatitinka jokių išimties kriterijų. Buvo dokumentuotas pakaitalų buvimas, o pakeitimo socialiniu ir ekonominiu poveikiu pagrįsti skaičiavimai rodo, kad bendrai sutaupoma ir yra nauda aplinkai, sveikatai bei vartotojų saugai.

               Pagal Geresnio reglamentavimo gaires deleguotosios direktyvos projektas keturias savaites buvo skelbiamas Geresnio reglamentavimo portale siekiant gauti visuomenės atsiliepimų. Per konsultacijas dėl akto projekto gauti 23 atsiliepimai. Iškelti klausimai buvo apsvarstyti ir nuspręsta, kad projekto pakeitimai nebūtini.

               3.DELEGUOTOJO AKTO TEISINIAI ASPEKTAI

               Pagal 5 straipsnio 1 dalį deleguotoji direktyva panaikina Direktyvos 2011/65/ES III priedo 2.a išimties 1–5 įrašus dėl gyvsidabrio naudojimo nurodytoms reikmėms.

               Komisijos vertinime, pagrįstame papildomais tyrimais ir konsultacijomis, daroma išvada, kad prašymas suteikti išimtį neatitinka jokių RoHS direktyvos 5 straipsnio 1 dalies a punkte nustatytų kriterijų, kurie pagrįstų išimties pratęsimą: lempų kategorijoms, kurioms taikoma ši išimtis, gyvsidabrį galima pakeisti patikimais pakaitalais, ir tai yra moksliškai bei techniškai įmanoma, be to, pateikta įrodymų, kad bendras pakeitimo poveikis aplinkai, sveikatai ir vartotojų saugai gerokai persveria visus neigiamus poveikius. Dėl pakeitimo būtų ne tik išvengta didelių gyvsidabrio kiekių pateikimo į ES rinką, bet ir sutaupoma energijos ir skatinamos inovacijos
                  14
               . Šis vertinimas yra pagrįstas naujausiais techniniais ir moksliniais įrodymais bei atnaujinta rinkos informacija, įtraukta į pirmiau nurodytus pagalbinius tyrimus. Taigi išimties sąlygos nebetenkinamos ir 2.a išimties 1–5 įrašai turi būti išbraukti pagal 5 straipsnio 1 dalies b punktą.

               Šios išimties galiojimo pabaigos data nustatoma pagal RoHS direktyvos 5 straipsnio 6 dalį, kurioje nustatyta, kad panaikinus išimtį, ji nustos galioti ne anksčiau kaip po 12 mėnesių ir ne vėliau kaip po 18 mėnesių nuo to sprendimo priėmimo dienos. Dėl 2.a išimties 1, 4 ir 5 įrašų atveju nėra jokių konkrečių veiksnių, kurie pagrįstų vėlesnės nei anksčiausia galiojimo pabaigos datos, t. y. 12 mėnesių nuo sprendimo priėmimo dienos, nustatymą. Tačiau 2.a išimties 2 („T5 tiesiosios liuminescencinės lempos“) ir 3 („T8 tiesiosios liuminescencinės lempos“) įrašams nurodomas 18 mėnesių pereinamasis laikotarpis. Tai yra didžiausias galimas pereinamasis laikotarpis sprendimui, kuriuo panaikinama išimtis, pagrįsta vertinimu pagal RoHS kriterijus ir visapusiškai atsižvelgus į nepakankamą pažangą turėti pakaitalus bei į socialinį bei ekonominį pakeitimo poveikį. Didžiausio įmanomo pereinamojo laikotarpio suteikimas taip pat rodo tai, kad ši išimtis taikoma dideliam lempų kiekiui ir paliekama pakankamai laiko imtis būtinų priemonių dėl naujų gyvsidabrio turinčių lempų, kurių nebus galima pateikti ES rinkai po išimties galiojimo pabaigos datos.

               Teisinė priemonė yra deleguotoji direktyva, kuri atitinka įgalinamąjį teisės aktą – Direktyvą 2011/65/ES, visų pirma jos 5 straipsnio 1 dalyje ir 20 straipsnyje nurodytą delegavimą. Pagal įprastą praktiką, susijusią su deleguotosiomis direktyvomis dėl RoHS išimčių, joje nustatomas šešių mėnesių laikotarpis nuo įsigaliojimo.

               Deleguotosios direktyvos tikslas – prisidėti prie žmonių sveikatos ir aplinkos apsaugos ir priderinti nuostatas dėl elektros ir elektroninės įrangos vidaus rinkos veikimo, panaikinant išimtį naudoti šiaip jau uždraustas medžiagas specialioms reikmėms pagal RoHS direktyvos nuostatas ir sąlygas bei laikantis III ir IV priedų derinimo prie mokslo ir technikos pažangos tvarkos.

               Deleguotoji direktyva ES biudžetui poveikio neturi.

               KOMISIJOS DELEGUOTOJI DIREKTYVA (ES) .../…

               2021 12 16

               kuria, derinant prie mokslo ir technikos pažangos, dėl išimties naudoti gyvsidabrį dvicokolėse tiesiosiose liuminescencinėse bendrojo apšvietimo lempose iš dalies keičiamas Europos Parlamento ir Tarybos direktyvos 2011/65/ES III priedas

               (Tekstas svarbus EEE)

               EUROPOS KOMISIJA,

               atsižvelgdama į Sutartį dėl Europos Sąjungos veikimo,

               atsižvelgdama į 2011 m. birželio 8 d. Europos Parlamento ir Tarybos direktyvą 2011/65/ES dėl tam tikrų pavojingų medžiagų naudojimo elektros ir elektroninėje įrangoje apribojimo
                  15
               , ypač į jos 5 straipsnio 1 dalies b punktą,

               kadangi:

               (1)Direktyva 2011/65/ES iš valstybių narių reikalaujama užtikrinti, kad rinkai teikiamoje elektros ir elektroninėje įrangoje nebūtų tos direktyvos II priede išvardytų pavojingų medžiagų. Tas apribojimas netaikomas tam tikroms direktyvos III priede išvardytoms reikmėms, kurioms nustatyta išimtis;

               (2)elektros ir elektroninės įrangos kategorijos, kurioms taikoma Direktyva 2011/65/ES, išvardytos tos direktyvos I priede;

               (3)gyvsidabris yra Direktyvos 2011/65/ES II priede nurodyta ribojama medžiaga;

               (4)Sprendimu 2010/571/ES
                  16
                Komisija, be kitų dalykų, suteikė išimtį naudoti gyvsidabrį dvicokolėse tiesiosiose liuminescencinėse bendrojo apšvietimo lempose (toliau – išimtis), kuri dabar yra įtraukta į Direktyvos 2011/65/ES III priedo sąrašą kaip 2.a.1, 2.a.2, 2.a.3, 2.a.4 ir 2.a.5 išimtis. Pagal tos direktyvos 5 straipsnio 2 dalies antros pastraipos a punktą išimties galiojimas turėjo baigtis 2016 m. liepos 21 d.;

               (5)gyvsidabris naudojamas dvicokolėse tiesiosiose liuminescencinėse bendrojo apšvietimo lempose ultravioletinei šviesai gauti, kuri dėl sąveikos su fluorescencine danga ant lempos virsta regimąja šviesa;

               (6)2014 m. gruodžio 19 d. ir 2015 m. sausio 15 d., t. y. per Direktyvos 2011/65/ES 5 straipsnio 5 dalyje nustatytą terminą, Komisija gavo dvi paraiškas dėl išimties atnaujinimo (toliau – atnaujinimo paraiškos), kurių viena buvo pataisyta 2020 m. sausio 20 d pateikiant atnaujintą paraišką. Pagal Direktyvos 2011/65/ES 5 straipsnio 5 dalies antrą pastraipą išimtis galioja tol, kol priimamas sprendimas dėl atnaujinimo paraiškos;

               (7)atliekant atnaujinimo paraiškų vertinimą, kuriame buvo atsižvelgta į pakaitalų buvimą ir pakeitimo socialinį bei ekonominį poveikį, padaryta išvada, kad lempų tipams, kuriems taikoma išimtis, jau yra pakankamai patikimų pakaitalų be gyvsidabrio ir kad gyvsidabrio pakeitimas šiose lempose yra moksliškai ir techniškai įmanomas. Be to, atliekant vertinimą buvo padaryta išvada, kad pakeitimo nauda aiškiai persvertų bet kokį neigiamą poveikį;

               (8)atliekant atnaujinimo paraiškų vertinimą buvo konsultuotasi su suinteresuotosiomis šalimis pagal Direktyvos 2011/65/ES 5 straipsnio 7 dalį. Per šias konsultacijas gautos pastabos buvo viešai paskelbtos tam skirtoje interneto svetainėje;

               (9)Direktyvos 2011/65/ES 5 straipsnio 1 dalies a punkte nustatytos sąlygos nebevykdomos, atnaujinimo paraiška turėtų būti atmesta. Išimties galiojimo pabaigos datos turėtų būti nustatytos pagal tos direktyvos 5 straipsnio 6 dalį;

               (10)todėl Direktyva 2011/65/ES turėtų būti atitinkamai iš dalies pakeista,

               PRIĖMĖ ŠIĄ DIREKTYVĄ:

               1 straipsnis

               Direktyvos 2011/65/ES III priedas iš dalies keičiamas pagal šios direktyvos priedą.

               2 straipsnis

               1.Valstybės narės ne vėliau kaip [paskutinė šešto mėnesio po šios direktyvos įsigaliojimo diena] priima ir paskelbia įstatymus ir kitus teisės aktus, būtinus, kad būtų laikomasi šios direktyvos. Jos nedelsdamos pateikia Komisijai tų teisės aktų nuostatų tekstą.

               Tas nuostatas jos taiko nuo [paskutinė šešto mėnesio po šios direktyvos įsigaliojimo diena + 1 diena].

               Valstybės narės, priimdamos tas nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.

               2.Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.

               3 straipsnis

               Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje.

               4 straipsnis

               Ši direktyva skirta valstybėms narėms.

               Priimta Briuselyje 2021 12 16

                     Komisijos vardu

                     Pirmininkė
                     Ursula VON DER LEYEN

                     (1)

                        OL L 174, 2011 7 1, p. 88.

                     (2)

                        OL L 396, 2006 12 30, p. 1.

                     (3)

                        Sąrašas pateikiamas adresu:
                  http://ec.europa.eu/environment/waste/rohs_eee/adaptation_en.htm
                  .

                     (4)

                        https://rohs.exemptions.oeko.info/fileadmin/user_upload/RoHS_Pack_9/Exemption_2_a__15_/
                     Lighting_Europe/2a1_LE_RoHS_Exemption__Req_Final.pdf

                     (5)

                        https://rohs.exemptions.oeko.info/fileadmin/user_upload/RoHS_Pack_9/Exemption_2_a__15_/
                     NARVA/01_02_a__2b3_4a.pdf

                     (6)

                        Galutinė tyrimo ataskaita pateikta adresu:
                  https://op.europa.eu/lt/publication-detail/-/publication/a3fdcc8c-4273-11e6-af30-01aa75ed71a1
                  .

                     (7)

                        Konsultacijų laikotarpis: nuo 2015 m. rugpjūčio 21 d. iki 2015 m. spalio 16 d.,
                  http://rohs.exemptions.oeko.info
                  .

                     (8)

                  https://rohs.exemptions.oeko.info/fileadmin/user_upload/reports/FWCW_RoHS_Lamps_SEA_
                  20190729_Final.pdf

                     (9)

                     https://op.europa.eu/en/publication-detail/-/publication/f44f2383-dd0a-11ea-adf7-01aa75ed71a1/language-en/format-PDF/source-146144383

                  , nuo 92 puslapio.

                     (10)

                     https://ec.europa.eu/environment/waste/rohs_eee/studies_rohs1_en.htm
                     .

                     (11)

                        Būtinų administracinių veiksmų sąrašą galima rasti
                  Komisijos interneto svetainėje
                  . Su kiekvieno deleguotojo akto projekto esamu procedūros etapu galima susipažinti Tarpinstituciniame deleguotųjų aktų registre, adresu
                  https://webgate.ec.europa.eu/regdel/#/home
                  .

                     (12)

                        Į 2020 m. į atnaujintą socialinį ir ekonominį vertinimą buvo įtrauktos neintegruotos kompaktinės liuminescencinės lempos (CFLni), tiesiosios liuminescencinės lempos, kurių vamzdelio skersmuo 9–17 mm (pvz., T5) ir 17–28 mm (pvz., T8).

                     (13)

                        Ten pat.

                     (14)

                        Įtraukti gaminiai taip pat reglamentuojami 2019 m. spalio 1 d. Komisijos reglamentu (ES) 2019/2020, kuriuo nustatomi šviesos šaltinių ir atskirų valdymo įtaisų ekologinio projektavimo reikalavimai, taikomu nuo 2021 m. rugsėjo 1 d. Kitaip nei Direktyva 2011/65/ES, ekologinio projektavimo teisės aktai netaiko apribojimų gaminiuose esančioms medžiagoms, tačiau nustato energijos vartojimo efektyvumo reikalavimus, kuriuos būtina atitikti, kad gaminius būtų galima pateikti rinkai. Kompaktinės liuminescencinės lempos (CFL) su integruotais valdymo įtaisais (CFLi) faktiškai nebus teikiamos rinkai nuo 2021 m. rugsėjo 1 d., nes jos neatitinka šių energijos vartojimo efektyvumo reikalavimų. Komisijos reglamente (ES) 2019/2020 gyvsidabrio kiekis nurodomas kaip svarbus šviesos šaltinio gyvavimo ciklo aplinkosauginis aspektas, tačiau patvirtinama, kad pavojingų medžiagų naudojimą šviesos šaltiniuose, įskaitant gyvsidabrį, reglamentuoja Direktyva 2011/65/ES.

                     (15)

                        OL L 174, 2011 7 1, p. 88.

                     (16)

                        2010 m. rugsėjo 24 d. Komisijos sprendimas 2010/571/ES, kuriuo iš dalies keičiamas Europos Parlamento ir Tarybos direktyvos 2002/95/EB priedas dėl švino, gyvsidabrio, kadmio, šešiavalenčio chromo, polibromintų bifenilų ir polibromintų difenileterių naudojimo išimčių siekiant jį suderinti su mokslo ir technikos pažanga (OL L 251, 2010 9 25, p. 28).

    ---documentbreak---

               PRIEDAS

               Direktyvos 2011/65/ES III priedo 2.a, 2.a.1, 2.a.2, 2.a.3, 2.a.4 ir 2.a.5 įrašai pakeičiami taip:

                        Išimtis

                        Taikymo apimtis ir datos

                        „2.a

                        Gyvsidabrio kiekis dvicokolėse tiesiosiose liuminescencinėse bendrojo apšvietimo lempose (vienoje lempoje) ne didesnis kaip:

                        2.a.1

                        Trijuostės spinduliuotės liuminoforo įprastos naudojimo trukmės lempose, kurių vamzdelio skersmuo < 9 mm (pvz., T2) – 4 mg

                        Baigia galioti [LB: 12 mėnesių nuo deleguotosios direktyvos paskelbimo Oficialiajame leidinyje dienos]

                        2.a.2

                        Trijuostės spinduliuotės liuminoforo įprastos naudojimo trukmės lempose, kurių vamzdelio skersmuo ≥ 9 mm, bet ≤ 17 mm (pvz., T5) – 3 mg

                        Baigia galioti [LB: 18 mėnesių nuo deleguotosios direktyvos paskelbimo Oficialiajame leidinyje dienos]

                        2.a.3

                        Trijuostės spinduliuotės liuminoforo įprastos naudojimo trukmės lempose, kurių vamzdelio skersmuo > 17 mm, bet ≤ 28 mm (pvz., T8) – 3,5 mg

                        Baigia galioti [LB: 18 mėnesių nuo deleguotosios direktyvos priėmimo dienos]

                        2.a.4

                        Trijuostės spinduliuotės liuminoforo įprastos naudojimo trukmės lempose, kurių vamzdelio skersmuo > 28 mm (pvz., T12) – 3,5 mg

                        Baigia galioti [LB: 12 mėnesių nuo deleguotosios direktyvos paskelbimo Oficialiajame leidinyje dienos]

                        2.a.5

                        Trijuostės spinduliuotės liuminoforo ilgos naudojimo trukmės (≥ 25 000 h) lempose – 5 mg.

                        Baigia galioti [LB: 12 mėnesių nuo deleguotosios direktyvos paskelbimo Oficialiajame leidinyje dienos]“


title: KOMISIJOS DELEGUOTOJI DIREKTYVA (ES) .../ kuria, derinant prie mokslo ir technikos pažangos, dėl išimties, kuria šviną leidžiama naudoti bismuto, stroncio ir kalcio kuprato superlaidžiuosiuose kabeliuose bei laiduose ir jų elektros jungtyse, iš dalies keičiamas Europos Parlamento ir Tarybos direktyvos 2011/65/ES IV priedas

text:
AIŠKINAMASIS MEMORANDUMAS

               1.DELEGUOTOJO AKTO BENDROSIOS APLINKYBĖS

               Šia Komisijos deleguotąja direktyva, derinant prie technikos ir mokslo pažangos, dėl išimties taikymo švino naudojimui pagal specialią paskirtį iš dalies keičiamos Europos Parlamento ir Tarybos direktyvos 2011/65/ES dėl tam tikrų pavojingų medžiagų naudojimo elektros ir elektroninėje įrangoje apribojimo (toliau – RoHS direktyva)
                  1
                IV priedo nuostatos.

               RoHS direktyvos 4 straipsniu ribojamas tam tikrų pavojingų medžiagų naudojimas elektros ir elektroninėje įrangoje (toliau – EEĮ). Dabar į direktyvos II priedą įtraukta 10 medžiagų, kurių naudojimas ribojamas: švinas, gyvsidabris, kadmis, šešiavalentis chromas, polibrominti bifenilai (PBB) ir polibrominti difenileteriai (PBDE), bis(2‑etilheksil)ftalatas (DEHP), butilbenzilftalatas (BBP), dibutilftalatas (DBP) ir diizobutilftalatas (DIBP).

               RoHS direktyvos III ir IV prieduose nurodytos EEĮ medžiagos ir sudedamosios dalys, naudojamos pagal specialią paskirtį, kuriai išimties tvarka netaikomi direktyvos 4 straipsnio 1 dalyje nustatyti medžiagų naudojimo apribojimai. 5 straipsnyje numatyta, kad III ir IV priedai prie mokslo ir technikos pažangos derinami suteikiant išimtis, pratęsiant jų galiojimą arba jas panaikinant. Remiantis 5 straipsnio 1 dalies a punktu, išimtys į III ir IV priedus įtraukiamos tik jei tai nesumažina Reglamentu (EB) Nr. 1907/2006 (REACH)
                  2
                užtikrinamos aplinkos ir sveikatos apsaugos ir įvykdoma bent viena iš šių sąlygų:

               –medžiagos pašalinimas arba pakeitimas pakeičiant konstrukciją arba medžiagas ir komponentus tokiais, kuriems nereikia jokių II priede išvardytų medžiagų ar cheminių medžiagų, yra moksliškai ar techniškai neįmanomas;

               –nėra užtikrintas pakaitalų patikimumas;

               –dėl pakeitimo atsiradęs bendras neigiamas poveikis aplinkai, sveikatai ir vartotojų saugai galėtų nusverti pakeitimo bendrą teigiamą poveikį aplinkai, sveikatai ir vartotojų saugai.

               Priimant sprendimus dėl išimčių ir jų taikymo trukmės turi būti atsižvelgta į pakaitalų prieinamumą ir pakeitimo socialinį bei ekonominį poveikį. Sprendimuose dėl išimčių galiojimo trukmės turi būti atsižvelgiama į visą galimą poveikį inovacijoms. Prireikus visam išimties poveikiui nustatyti turi būti taikoma gyvavimo ciklo samprata.

               RoHS direktyvos 5 straipsnio 1 dalyje nustatyta, kad Komisija EEĮ medžiagas ir sudedamąsias dalis, skirtas naudoti pagal specialią paskirtį, į III ir IV priedų sąrašus pagal 20 straipsnį įtraukia atskirais deleguotaisiais aktais. 5 straipsnio 3 dalyje ir V priede nustatyta paraiškų dėl išimties taikymo teikimo tvarka.

               2.KONSULTACIJOS PRIEŠ PRIIMANT AKTĄ

               Komisija gauna daugybę ekonominės veiklos vykdytojų prašymų suteikti arba atnaujinti išimtis pagal RoHS direktyvos 5 straipsnio 3 dalį ir V priedą
                  3
               .

               2019 m. kovo 25 d. Komisija gavo vieną paraišką dėl naujo įrašo į RoHS direktyvos IV priedą. Prašoma išimtis susijusi su švino naudojimu superlaidžiojoje medžiagoje ir susijusiose elektros jungtyse, naudojamose tam tikruose prietaisuose.

               Siekdama įvertinti, kaip taikoma ši nauja išimtis, ir atlikti reikiamą techninį ir mokslinį įvertinimą, 2019 m. rugpjūčio mėn. Komisija pradėjo tyrimą
                  4
               . Tyrimas, kurio metu buvo surengtos aštuonių savaičių trukmės viešos konsultacijos su suinteresuotaisiais subjektais, baigtas 2020 m. liepos mėn. Informacija apie konsultacijas buvo pateikta projekto interneto svetainėje
                  5
               , tačiau su konsultacijomis susijusių nuomonių negauta.

               2021 m. vasario 23 d. Komisija konsultavosi su valstybių narių ekspertų grupe dėl deleguotųjų teisės aktų pagal RoHS direktyvą. Kai kurie ekspertai pateiktiems projektams pritarė, nors daugelis pastabų nepateikė. Komisija atliko visus būtinus su medžiagoms taikomų apribojimų išimtimis susijusius procedūrinius veiksmus pagal 5 straipsnio 3–7 dalis
                  6
               , ir apie visą šią veiklą buvo pranešta Tarybai ir Europos Parlamentui.

               Techninio ir mokslinio vertinimo ataskaitoje pabrėžta, kad:

               ·švino gali būti dedama į bismuto, stroncio ir kalcio kupratą (toliau – švinu legiruotas BSCCO). Ši medžiaga gali būti naudojama superlaidžiosiose sudedamosiose dalyse, pvz., kabeliuose ir laiduose, kuriomis sudaroma elektromagnetinė grandinė medicinos prietaisuose arba (pramoniniuose) stebėjimo ir kontrolės prietaisuose (pvz., magnetinio rezonanso tomografijos (MRT) aparatuose arba branduolinio magnetinio rezonanso (NMR) spektrometruose). Šioms superlaidžiosioms sudedamosioms dalims sujungti naudojamas švino ir alavo lydmetalis;

               ·švinu papildytas BSCCO teikia techninių ir funkcinių pranašumų, pavyzdžiui, generuojami stipresni magnetiniai laukai ir galima aukštesnė kritinė temperatūra – nenaudojant švino to pasiekti neįmanoma;

               ·kalbant apie jungtis, jokio kito švino ir alavo lydmetalio pakaitalo, kuris pasižymėtų tokiomis pačiomis patikimomis savybėmis (pvz., pakankamu tąsumu ir maža elektrine varža esant žemai temperatūrai), nėra;

               ·nenaudoti švino arba jį pakeisti kita medžiaga neprarandant efektyvumo nei moksliniu, nei techniniu atžvilgiu neįmanoma. Taigi nenaudoti švino superlaidžiojoje medžiagoje ir susijusiuose lydmetaliuose arba jį pakeisti kita medžiaga šiuo metu nei moksliškai, nei techniškai neįmanoma ir nesitikima, kad tai bus įmanoma artimiausioje ateityje;

               ·dėl techninių ir funkcinių pranašumų gali būti gaunami didesnės skiriamosios gebos vaizdai medicininei diagnostikai arba moksliniams tyrimams ir inovacijoms, taip pat užtikrinamas stabilesnis NMR arba MRT aparatų veikimas. Numatoma, kad bendras rinkai pateikiamo švino kiekis bus apie 15,5 kg per metus;

               ·tikėtina, kad švinu legiruotas BSCCO bus naudojamas ten, kur reikia stipresnio magnetinio lauko, o bešvinė technologija gali būti naudojama silpnesniam magnetiniam laukui generuoti paprastesnėmis sąlygomis. Vis dėlto netaikyti išimties reikmėms, kurioms naudojamas silpnesnis laukas, būtų nepamatuota, nes tai galėtų apriboti švinu legiruoto BSCCO inovacijas (pvz., mažesnių prietaisų) ir ekonominiu požiūriu geresnių silpnesnio lauko alternatyvų inovacijas.

               3.DELEGUOTOJO AKTO TEISINIAI ASPEKTAI

               Vertinimo rezultatai rodo, kad leidžiant taikyti konkrečią išimtį nebus susilpninta REACH reglamentu užtikrinama aplinkos ir sveikatos apsauga, kaip numatyta Direktyvos 2011/65/ES 5 straipsnyje.

               Vienas iš 5 straipsnio 1 dalies a punkte nurodytų svarbių kriterijų, būtent kad „eliminavimas ar konstrukcijos pakeitimas arba medžiagų arba sudedamųjų dalių, kuriems nereikia II priede nurodytų medžiagų, naudojimas jose yra techniškai ar moksliškai neįmanomas“, yra tenkinamas.

               Todėl išimtis turėtų būti suteikta ir turėtų būti nustatyta jos taikymo pabaigos data.

               Siūlomu aktu suteikiama Direktyvos 2011/65/ES II priede nustatytų medžiagoms taikomų apribojimų išimtis dėl švino naudojimo BSCCO superlaidžiuosiuose kabeliuose bei laiduose ir susijusiose elektros jungtyse; ji turi būti įtraukta į IV priedą.

               Kadangi nenumatoma, kad artimiausiu metu bus sukurta patikimų pakaitalų, išimtį derėtų taikyti iki 2027 m. birželio 30 d. Nemanoma, kad dėl nustatytos taikymo trukmės bus padarytas neigiamas poveikis inovacijoms.

               Kaip numatyta Direktyvoje 2011/65/ES, teisinė priemonė yra deleguotoji direktyva, atitinkanti taikomus jos 5 straipsnio 1 dalies a punkto reikalavimus.

               Deleguotosios direktyvos tikslas – padėti apsaugoti žmonių sveikatą ir aplinką, suderinti bendrosios EEĮ rinkos veikimo nuostatas leidžiant tam tikroms reikmėms naudoti draudžiamas medžiagas laikantis RoHS direktyvos nuostatų bei joje nustatytos III ir IV priedų derinimo prie mokslo ir technikos pažangos tvarkos.

               Deleguotoji direktyva ES biudžetui poveikio neturi.

               KOMISIJOS DELEGUOTOJI DIREKTYVA (ES) .../…

               2022 05 12

               kuria, derinant prie mokslo ir technikos pažangos, dėl išimties, kuria šviną leidžiama naudoti bismuto, stroncio ir kalcio kuprato superlaidžiuosiuose kabeliuose bei laiduose ir jų elektros jungtyse, iš dalies keičiamas Europos Parlamento ir Tarybos direktyvos 2011/65/ES IV priedas

               (Tekstas svarbus EEE)

               EUROPOS KOMISIJA,

               atsižvelgdama į Sutartį dėl Europos Sąjungos veikimo,

               atsižvelgdama į 2011 m. birželio 8 d. Europos Parlamento ir Tarybos direktyvą 2011/65/ES dėl tam tikrų pavojingų medžiagų naudojimo elektros ir elektroninėje įrangoje apribojimo
                  7
               , ypač į jos 5 straipsnio 1 dalies a punktą,

               kadangi:

               (1)Direktyva 2011/65/ES iš valstybių narių reikalaujama užtikrinti, kad rinkai teikiamoje elektros ir elektroninėje įrangoje nebūtų tos direktyvos II priede išvardytų pavojingų medžiagų. Šis apribojimas netaikomas tam tikroms medicinos prietaisų ir stebėjimo ir kontrolės prietaisų naudojimo reikmėms, išvardytoms tos direktyvos IV priede;

               (2)elektros ir elektroninės įrangos (EEĮ) kategorijos, kurioms taikoma Direktyva 2011/65/ES, išvardytos tos direktyvos I priede;

               (3)švinas yra Direktyvos 2011/65/ES II priede nurodyta ribojamo naudojimo medžiaga;

               (4)2019 m. kovo 25 d. Komisija gavo pagal Direktyvos 2011/65/ES 5 straipsnio 3 dalį pateiktą paraišką į tos direktyvos IV priedą įtraukti išimtį, pagal kurią šviną būtų galima naudoti bismuto, stroncio ir kalcio kuprato (BSCCO) superlaidininke, naudojamame kabeliams ir laidams gaminti, taip pat jį naudoti susijusiose kitų EEĮ komponentų elektros jungtyse (toliau – prašoma išimtis). Švinu legiruotas BSCCO gali būti naudojamas superlaidžioms magnetinėms grandinėms sudaryti medicinos prietaisuose ir stebėjimo bei kontrolės prietaisuose;

               (5)vertinant prašomą išimtį, be kita ko, pagal Direktyvos 2011/65/ES 5 straipsnio 7 dalį konsultuotasi su suinteresuotaisiais subjektais. Per tas konsultacijas gautos pastabos buvo viešai paskelbtos tam skirtoje interneto svetainėje;

               (6)lydmetaliai, kurių sudėtyje yra švino, naudojami superlaidiesiems laidams ir kabeliams prijungti prie kitų EEĮ komponentų. Šiuo metu jokio bešvinio pakaitalo, kurį būtų galima pakankamai patikimai naudoti ten, kur reikia tokių savybių kaip tąsumas ir maža elektrinė varža žemoje temperatūroje, rinkoje nėra;

               (7)įvertinus prašomą išimtį, be kita ko, atlikus techninio ir mokslinio vertinimo tyrimą
                  8
               , padaryta išvada, kad į BSCCO pridėjus švino būtų gauta techninių ir funkcinių pranašumų, kurių be švino pasiekti neįmanoma. Dėl tų techninių ir funkcinių pranašumų gaunami didesnės skiriamosios gebos vaizdai medicininei diagnostikai arba moksliniams tyrimams ir inovacijoms, taip pat užtikrinamas stabilesnis atitinkamų prietaisų veikimas.  BSCCO papildžius švinu įmanoma pagaminti efektyvesnę ir patikimesnę įrangą, o tai naudinga sveikatos priežiūrai ir inovacijoms;

               (8) šiuo metu nenaudoti švino superlaidžiojoje medžiagoje ir susijusiuose lydmetaliuose arba jį pakeisti kita medžiaga ir užtikrinti tas pačias technines savybes neįmanoma ir nenumatoma, kad tai bus įmanoma artimiausioje ateityje. Prašoma išimtis yra suderinama su Europos Parlamento ir Tarybos reglamentu (EB) Nr. 1907/2006
                  9
                ir ją taikant nebus sumažinta juo užtikrinama aplinkos ir sveikatos apsauga;

               (9)todėl prašomą išimtį reikėtų suteikti;

               (10)pasinaudojant švinu legiruoto BSCCO techniniais pranašumais gali būti tobulinama medicininė diagnostika ir moksliniai tyrimai ir skatinamos inovacijos. Mažai tikėtina, kad išimties taikymo trukmė darys neigiamą poveikį inovacijoms. Todėl pagal Direktyvos 2011/65/ES 5 straipsnio 2 dalies pirmą pastraipą derėtų suteikti išimtį ilgesniam laikotarpiui;

               (11)todėl Direktyva 2011/65/ES turėtų būti atitinkamai iš dalies pakeista,

               PRIĖMĖ ŠIĄ DIREKTYVĄ:

               1 straipsnis

               Direktyvos 2011/65/ES IV priedas iš dalies keičiamas pagal šios direktyvos priedą.

               2 straipsnis

               1.Valstybės narės ne vėliau kaip [Leidinių biuro prašoma įrašyti datą: paskutinė 5-to mėnesio po šios direktyvos įsigaliojimo diena] priima ir paskelbia įstatymus ir kitus teisės aktus, būtinus, kad būtų laikomasi šios direktyvos. Apie tų nuostatų tekstus jos nedelsdamos praneša Komisijai.

               Tas nuostatas jos taiko nuo [Leidinių biuro prašoma įrašyti datą: paskutinė 5-to mėnesio po šios direktyvos įsigaliojimo diena + 1 diena].

               Valstybės narės, priimdamos tas nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.

               2.Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.

               3 straipsnis

               Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje.

               4 straipsnis

               Ši direktyva skirta valstybėms narėms.

               Priimta Briuselyje 2022 05 12

                     Komisijos vardu

                     Pirmininkė
                     Ursula VON DER LEYEN

                     (1)

                        OL L 174, 2011 7 1, p. 88.

                     (2)

                        2006 m. gruodžio 18 d. Europos Parlamento ir Tarybos reglamentas (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH), įsteigiantis Europos cheminių medžiagų agentūrą (OL L 396, 2006 12 30, p. 1).

                     (3)

                        Sąrašas pateikiamas adresu
                  http://ec.europa.eu/environment/waste/rohs_eee/adaptation_en.htm
                  .

                     (4)

                        Galutinė tyrimo ataskaita pateikiama adresu
                  https://op.europa.eu/en/publication-detail/-/publication/f44f2383-dd0a-11ea-adf7-01aa75ed71a1/language-en/format-PDF/source-146144383
                  .

                     (5)

                        Konsultacijų laikotarpis: 2019 m. gruodžio 3 d. – 2020 m. sausio 27 d. (
                  https://rohs.exemptions.oeko.info/
                  ).

                     (6)

                        Būtinų administracinių veiksmų sąrašas pateikiamas
                  Komisijos interneto svetainėje
                  . Su kiekvieno deleguotojo akto projekto esamu procedūros etapu galima susipažinti Tarpinstituciniame deleguotųjų aktų registre, adresu
                  https://webgate.ec.europa.eu/regdel/#/home
                  .

                     (7)

                        OL L 174, 2011 7 1, p. 88.

                     (8)

                  „Study to assess seven exemption requests relating to Annex III and IV to Directive 2011/65/EU“
                  .

                     (9)

                        2006 m. gruodžio 18 d. Europos Parlamento ir Tarybos reglamentas (EB) Nr. 1907/2006 cheminių medžiagų registracijos, įvertinimo, autorizacijos ir apribojimų (REACH), įsteigiantis Europos cheminių medžiagų agentūrą, iš dalies keičiantis Direktyvą 1999/45/EB bei panaikinantis Tarybos reglamentą (EEB) Nr. 793/93, Komisijos reglamentą (EB) Nr. 1488/94, Tarybos direktyvą 76/769/EEB ir Komisijos direktyvas 91/155/EEB, 93/67/EEB, 93/105/EB bei 2000/21/EB (OL L 396, 2006 12 30, p. 1).

    ---documentbreak---

               PRIEDAS

               Direktyvos 2011/65/EB IV priedas papildomas šiuo įrašu:

                        „48.

                        Švinas bismuto, stroncio ir kalcio kuprato (BSCCO) superlaidžiuosiuose kabeliuose bei laiduose ir švinas šiuos laidus jungiančiose elektros jungtyse.

                        Nustoja galioti 2027 m. birželio 30 d.“


title: KOMISIJOS DELEGUOTOJI DIREKTYVA (ES) .../ kuria, derinant prie mokslo ir technikos pažangos, dėl išimties, kuria šviną leidžiama naudoti tam tikruose magnetinio rezonanso tomografijos aparatuose, iš dalies keičiamas Europos Parlamento ir Tarybos direktyvos 2011/65/ES IV priedas

text:
AIŠKINAMASIS MEMORANDUMAS

               1.DELEGUOTOJO AKTO BENDROSIOS APLINKYBĖS

               Šia Komisijos deleguotąja direktyva, derinant prie technikos ir mokslo pažangos, dėl išimties taikymo švino naudojimui pagal specialią paskirtį iš dalies keičiamos Europos Parlamento ir Tarybos direktyvos 2011/65/ES dėl tam tikrų pavojingų medžiagų naudojimo elektros ir elektroninėje įrangoje apribojimo (toliau – RoHS direktyva)
                  1
                IV priedo nuostatos.

               RoHS direktyvos 4 straipsniu ribojamas tam tikrų pavojingų medžiagų naudojimas elektros ir elektroninėje įrangoje (toliau – EEĮ). Dabar į direktyvos II priedą įtraukta 10 medžiagų, kurių naudojimas ribojamas: švinas, gyvsidabris, kadmis, šešiavalentis chromas, polibrominti bifenilai (PBB) ir polibrominti difenileteriai (PBDE), bis(2‑etilheksil)ftalatas (DEHP), butilbenzilftalatas (BBP), dibutilftalatas (DBP) ir diizobutilftalatas (DIBP).

               RoHS direktyvos III ir IV prieduose nurodytos EEĮ medžiagos ir sudedamosios dalys, naudojamos pagal specialią paskirtį, kuriai išimties tvarka netaikomi direktyvos 4 straipsnio 1 dalyje nustatyti medžiagų naudojimo apribojimai. 5 straipsnyje numatyta, kad III ir IV priedai prie mokslo ir technikos pažangos derinami suteikiant išimtis, atnaujinant jų galiojimą ir jas panaikinant. Remiantis 5 straipsnio 1 dalies a punktu, išimtys į III ir IV priedus įtraukiamos tik jei tai nesumažina Reglamentu (EB) Nr. 1907/2006 (REACH)
                  2
                užtikrinamos aplinkos ir sveikatos apsaugos ir įvykdoma bent viena iš šių sąlygų:

               –medžiagos pašalinimas arba pakeitimas pakeičiant konstrukciją arba naudojant tokias medžiagas ir komponentus, kuriems nereikia jokių II priede išvardytų medžiagų ar cheminių medžiagų, yra moksliškai ar techniškai neįmanomas;

               –nėra užtikrintas pakaitalų patikimumas;

               –dėl pakeitimo atsiradęs bendras neigiamas poveikis aplinkai, sveikatai ir vartotojų saugai galėtų nusverti pakeitimo bendrą teigiamą poveikį aplinkai, sveikatai ir vartotojų saugai.

               Priimant sprendimus dėl išimčių ir jų taikymo trukmės turi būti atsižvelgta į pakaitalų prieinamumą ir pakeitimo socialinį bei ekonominį poveikį. Sprendimuose dėl išimčių galiojimo trukmės turi būti atsižvelgiama į visą galimą poveikį inovacijoms. Prireikus visam išimties poveikiui nustatyti turi būti taikoma gyvavimo ciklo samprata.

               RoHS direktyvos 5 straipsnio 1 dalyje nustatyta, kad Komisija EEĮ medžiagas ir sudedamąsias dalis, skirtas naudoti pagal specialią paskirtį, į III ir IV priedų sąrašus pagal 20 straipsnį įtraukia atskirais deleguotaisiais aktais. 5 straipsnio 3 dalyje ir V priede nustatyta paraiškų dėl išimties taikymo teikimo tvarka.

               2.KONSULTACIJOS PRIEŠ PRIIMANT AKTĄ

               Komisija gauna daugybę ekonominės veiklos vykdytojų prašymų suteikti arba atnaujinti išimtis pagal RoHS direktyvos 5 straipsnio 3 dalį ir V priedą
                  3
               .

               Komisijos deleguotąja direktyva 2014/7/ES
                  4
                į RoHS direktyvos IV priedą įtraukta 27 išimtis. Tos išimties galiojimo pabaigos data buvo 2020 m. birželio 30 d. Išimtis susijusi su švino naudojimu tam tikrose sudedamosiose dalyse, kurios naudojamos tam tikrų medicinos prietaisų generuojamuose magnetiniuose laukuose. 2018 m. gruodžio 12 d., t. y. per RoHS direktyvos 5 straipsnio 5 dalyje nustatytą paraiškos dėl atnaujinimo pateikimo laikotarpį, Komisija gavo vieną paraišką dėl šios išimties taikymo srities ir trukmės atnaujinimo. Išimtis buvo taikoma naudojimui dviem reikmėms – a ir b. Pareiškėjas neprašė pratęsti IV priedo 27 punkte nurodytos išimties taikymo naudojimui ten pat nurodytai b reikmei, susijusiai su tam tikrais dalelių terapijoje naudojamais magnetais.

               Siekdama atlikti reikiamą techninį ir mokslinį įvertinimą, 2019 m. rugpjūčio mėn. Komisija pradėjo tyrimą
                  5
               . Tyrimas, kurio metu surengtos aštuonių savaičių trukmės viešos konsultacijos, baigtas 2020 m. liepos mėn. Informacija apie konsultacijas buvo pateikta projekto interneto svetainėje
                  6
               , tačiau su konsultacijomis susijusių nuomonių negauta.

               2021 m. vasario 23 d. Komisija konsultavosi su valstybių narių ekspertų grupe dėl deleguotųjų teisės aktų pagal RoHS direktyvą. Ji atliko visus būtinus su medžiagoms taikomų apribojimų išimtimis susijusius procedūrinius veiksmus pagal 5 straipsnio 3–7 dalis
                  7
               , ir apie visą šią veiklą buvo pranešta Tarybai ir Europos Parlamentui.

               Techninio ir mokslinio vertinimo ataskaitoje pabrėžta, kad:

               ·švinas naudojamas lydmetaliuose, išvadų dangose, elektros laidų sujungimuose, ekranavimo apvalkaluose ir uždaro tipo jungtyse siekiant gauti nemagnetines sudedamąsias dalis, reikalingas diagnostikai naudojamiems magnetinio rezonanso tomografijos (MRT) aparatams;

               ·naujos konstrukcijos MRT aparatuose ir sudedamosiose dalyse nenaudoti švino ir pakeisti jį pakaitalu jau yra įmanoma ir moksliškai, ir techniškai;

               ·senos konstrukcijos MRT aparatams naujos bešvinės MRT sudedamosios dalys ne visuomet tinka. Kai kuriuose MRT aparatuose naujos konstrukcijos bešvinių sudedamųjų dalių naudoti neįmanoma. Kitus senesnius MRT aparatus reikėtų iš esmės perprojektuoti ir, jei gamintojai turėtų esamuose gaminiuose šviną pakeisti pakaitalu, tai nukreiptų ribotus jų pajėgumus nuo naujų bešvinių medicinos prietaisų, pasižyminčių pranašesnėmis diagnostinėmis ypatybėmis, kūrimo;

               ·siekiant tinkamai patenkinti MRT įrangos, skirtos senos konstrukcijos MRT aparatams, kurių perprojektuoti ar pakeisti iki išimties taikymo laikotarpio pabaigos neįmanoma, poreikį, vis dar būtina naudoti seną MRT įrangą, kurioje yra švino;

               ·pažanga pereinant prie bešvinės įrangos, skirtos MRT aparatams su integruotomis ritėmis ir su neintegruotomis ritėmis, daroma nevienodu tempu;

               ·sveikatos priežiūros įstaigoms jau yra prieinama pakankamai įvairių naujos konstrukcijos bešvinių neintegruotų MRT ričių. Kadangi MRT aparatai su integruotomis ritėmis yra sudėtingi ir jiems taikoma patvirtinimo procedūra, pereiti prie šių MRT aparatų bešvinių modelių reikia daugiau laiko;

               ·jei išimtis nebūtų pratęsta, dėl jiems tinkamų sudedamųjų dalių ar perkonstravimo galimybių trūkumo MRT aparatai taptų nebetinkami naudoti pirma laiko. Taip pat gali atsirasti MRT įrangos pasiūlos spraga, dėl kurios gali pablogėti pacientų sveikatos priežiūra.

               Naujos konstrukcijos neintegruotoms MRT ritėms išimtis nereikalinga, o MRT aparatams su integruotomis ritėmis išimtis bus nebereikalinga nuo 2024 m. birželio 30 d., todėl pagal naują išimties formuluotę ji nebus taikoma naudojimui šioms reikmėms. Šį skirtumą atspindės šio modelio atitikties deklaracija, kurią būtina gauti norint pateikti gaminį rinkai, kaip nustatyta RoHS direktyvos 7 straipsnio c punkte ir 13 straipsnyje.

               3.DELEGUOTOJO AKTO TEISINIAI ASPEKTAI

               Vertinimo rezultatai rodo, kad leidžiant taikyti numatomą išimtį nebus susilpninta REACH reglamentu užtikrinama aplinkos ir sveikatos apsauga, kaip numatyta Direktyvos 2011/65/ES 5 straipsnyje.

               Komisijos atliktame vertinime, pagrįstame papildomais tyrimais ir konsultacijomis, daroma išvada, kad paraiška dėl išimties atitinka bent vieną iš 5 straipsnio 1 dalies a punkte nustatytų kriterijų, kuriais galima pagrįsti išimties atnaujinimą, būtent – dėl pakeitimo atsiradęs bendras neigiamas poveikis aplinkai, sveikatai ir vartotojų saugai galėtų nusverti pakeitimo bendrą teigiamą poveikį aplinkai, sveikatai ir vartotojų saugai.

               Deleguotąja direktyva iš dalies atnaujinama Direktyvos 2011/65/ES IV priede nurodyta 27 išimtis dėl švino naudojimo lydmetaliuose, elektrinių bei elektroninių komponentų ir spausdintinių plokščių išvadų dangose, elektros laidų sujungimuose, ekranavimo apvalkaluose ir uždaro tipo jungtyse, naudojamuose magnetinio rezonanso tomografijos (MRT) aparatuose. Senoji 27 išimties a ir b dalių formuluotė nekeičiama ir paliekama siekiant aiškumo suinteresuotiesiems subjektams. C ir d dalyse įrašoma nauja formuluotė, kuri apima tik faktiškai būtinas reikmes.

               Šios išimties galiojimo pabaigos data nustatyta pagal 5 straipsnio 2 dalies pirmą pastraipą. Kaip teigiama vertinimo išvadoje, pakaitalų kūrimo padėtis pateisina išimties atnaujinimą neintegruotoms MRT ritėms ir MRT aparatams su integruotomis ritėmis, numatant, kad pastarieji bus pakeisti pakaitalais anksčiau. Mažai tikėtina, kad dėl išimties taikymo trukmės bus padarytas neigiamas poveikis inovacijoms.

               Kaip numatyta Direktyvoje 2011/65/ES, teisinė priemonė yra deleguotoji direktyva, atitinkanti taikomus jos 5 straipsnio 1 dalies a punkto reikalavimus.

               Deleguotosios direktyvos tikslas – padėti apsaugoti žmonių sveikatą ir aplinką, suderinti EEĮ vidaus rinkos veikimo nuostatas leidžiant tam tikroms reikmėms naudoti draudžiamas medžiagas laikantis RoHS direktyvos nuostatų bei joje nustatytos III ir IV priedų derinimo prie mokslo ir technikos pažangos tvarkos.

               Deleguotoji direktyva ES biudžetui poveikio neturi.

               KOMISIJOS DELEGUOTOJI DIREKTYVA (ES) .../…

               2022 05 12

               kuria, derinant prie mokslo ir technikos pažangos, dėl išimties, kuria šviną leidžiama naudoti tam tikruose magnetinio rezonanso tomografijos aparatuose, iš dalies keičiamas Europos Parlamento ir Tarybos direktyvos 2011/65/ES IV priedas

               (Tekstas svarbus EEE)

               EUROPOS KOMISIJA,

               atsižvelgdama į Sutartį dėl Europos Sąjungos veikimo,

               atsižvelgdama į 2011 m. birželio 8 d. Europos Parlamento ir Tarybos direktyvą 2011/65/ES dėl tam tikrų pavojingų medžiagų naudojimo elektros ir elektroninėje įrangoje apribojimo
                  8
               , ypač į jos 5 straipsnio 1 dalies a punktą,

               kadangi:

               (1)Direktyva 2011/65/ES iš valstybių narių reikalaujama užtikrinti, kad rinkai teikiamoje elektros ir elektroninėje įrangoje nebūtų tos direktyvos II priede išvardytų pavojingų medžiagų. Šis apribojimas netaikomas tam tikroms medicinos prietaisų ir stebėjimo ir kontrolės prietaisų naudojimo reikmėms, išvardytoms tos direktyvos IV priede;

               (2)elektros ir elektroninės įrangos kategorijos, kurioms taikoma Direktyva 2011/65/ES, išvardytos tos direktyvos I priede;

               (3)švinas yra Direktyvos 2011/65/ES II priede nurodyta ribojamo naudojimo medžiaga;

               (4)Deleguotąja direktyva 2014/7/ES
                  9
                Komisija suteikė išimtį, kuria leido naudoti šviną lydmetaliuose, elektrinių bei elektroninių komponentų ir spausdintinių plokščių išvadų dangose, elektros laidų sujungimuose, ekranavimo apvalkaluose ir uždaro tipo jungtyse, kurie naudojami tam tikroje medicininėje magnetinio rezonanso tomografijos įrangoje (toliau – išimtis), įtraukdama šias reikmes į Direktyvos 2011/65/ES IV priedą; Išimtis galiojo iki 2020 m. birželio 30 d.;

               (5)2018 m. gruodžio 12 d., t. y. per Direktyvos 2011/65/ES 5 straipsnio 5 dalyje nustatytą terminą, Komisija gavo paraišką dėl išimties atnaujinimo (toliau – atnaujinimo paraiška). Pagal minėtą nuostatą išimtis galioja tol, kol Komisija priima sprendimą dėl atnaujinimo paraiškos;

               (6)vertinant išimties atnaujinimo paraišką, be kita ko, konsultuotasi su suinteresuotaisiais subjektais pagal Direktyvos 2011/65/ES 5 straipsnio 7 dalį. Per tas konsultacijas gautos pastabos buvo viešai paskelbtos tam skirtoje interneto svetainėje;

               (7)įvertinus atnaujinimo paraišką, be kita ko, atlikus techninio ir mokslinio vertinimo tyrimą
                  10
               , padaryta išvada, kad senos konstrukcijos MRT aparatai yra priklausomi nuo MRT sudedamųjų dalių, kuriose yra švino, ir juose retai įmanoma naudoti naujas bešvines MRT sudedamąsias dalis. Minėtame vertinime taip pat padaryta išvada, kad jau yra neintegruotų MRT ričių bešvinių modelių. Tačiau MRT aparatų su integruotomis ritėmis bešviniams pakaitalams sukurti ir patvirtinti reikia papildomo laiko;

               (8)išimtis neturėtų būti taikoma švino naudojimui naujos konstrukcijos neintegruotose MRT ritėse ir būsimuose bešviniuose MRT aparatuose su integruotomis ritėmis ir todėl turėtų būti nustatytos konkrečios jos galiojimo pabaigos datos;

               (9)jei išimtis nebūtų pratęsta, dėl tinkamų sudedamųjų dalių ar perkonstravimo galimybių trūkumo MRT aparatai taptų nebetinkami naudoti pirma laiko. Dėl to gali atsirasti MRT įrangos pasiūlos stygius, galintis neigiamai paveikti pacientų sveikatos priežiūrą;

               (10)dėl pakeitimo atsiradęs bendras neigiamas poveikis aplinkai, sveikatai ir vartotojų saugai galėtų nusverti pakeitimo bendrą teigiamą poveikį aplinkai, sveikatai ir vartotojų saugai. išimtis suderinama su Europos Parlamento ir Tarybos reglamentu (EB) Nr. 1907/2006
                  11
                ir dėl to nesumažėja juo užtikrinama aplinkos ir sveikatos apsauga;

               (11)todėl išimtį tikslinga atnaujinti;

               (12)siekiant sveikatos priežiūros paslaugų teikėjus aprūpinti tinkama MRT įranga ir duoti laiko bešviniams pakaitalams sukurti, pagal Direktyvos 2011/65/ES 5 straipsnio 2 dalies pirmą pastraipą, išimtį – pakeitus jos taikymo sritį – derėtų atnaujinti ne ilgesniam kaip 7 metų laikotarpiui, t. y. iki 2027 m. birželio 30 d. Atsižvelgiant į nuolatinių pastangų rasti patikimų pakaitalų rezultatus, mažai tikėtina, kad dėl išimties taikymo trukmės bus padarytas neigiamas poveikis inovacijoms;

               (13)todėl Direktyva 2011/65/ES turėtų būti atitinkamai iš dalies pakeista,

               PRIĖMĖ ŠIĄ DIREKTYVĄ:

               1 straipsnis

               Direktyvos 2011/65/ES IV priedas iš dalies keičiamas pagal šios direktyvos priedą.

               2 straipsnis

               1.Valstybės narės ne vėliau kaip [Leidinių biuro prašoma įrašyti datą: paskutinė 5-to mėnesio po šios direktyvos įsigaliojimo diena] priima ir paskelbia įstatymus ir kitus teisės aktus, būtinus, kad būtų laikomasi šios direktyvos. Apie tų nuostatų tekstus jos nedelsdamos praneša Komisijai.

               Tas nuostatas jos taiko nuo [Leidinių biuro prašoma įrašyti datą: paskutinė 5-to mėnesio po šios direktyvos įsigaliojimo diena + 1 diena].

               Valstybės narės, priimdamos tas nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.

               2.Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.

               3 straipsnis

               Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje.

               4 straipsnis

               Ši direktyva skirta valstybėms narėms.

               Priimta Briuselyje 2022 05 12

                     Komisijos vardu

                     Pirmininkė
                     Ursula VON DER LEYEN

                     (1)

                        OL L 174, 2011 7 1, p. 88.

                     (2)

                        2006 m. gruodžio 18 d. Europos Parlamento ir Tarybos reglamentas (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH), įsteigiantis Europos cheminių medžiagų agentūrą (OL L 396, 2006 12 30, p. 1).

                     (3)

                        Sąrašas pateikiamas adresu
                  http://ec.europa.eu/environment/waste/rohs_eee/adaptation_en.htm
                  .

                     (4)

                        OL L 4, 2014 1 9, p. 57–58.

                     (5)

                        Galutinė tyrimo (18 rinkinio) ataskaita pateikta adresu
                  https://op.europa.eu/en/publication-detail/-/publication/f44f2383-dd0a-11ea-adf7-01aa75ed71a1/language-en/format-PDF/source-146144383
                  .

                     (6)

                        Konsultacijų laikotarpis: 2019 m. gruodžio 3 d. – 2020 m. sausio 27 d. (
                  https://rohs.exemptions.oeko.info/
                  ).

                     (7)

                        Būtinų administracinių veiksmų sąrašas pateikiamas
                  Komisijos interneto svetainėje
                  . Su kiekvieno deleguotojo akto projekto esamu procedūros etapu galima susipažinti Tarpinstituciniame deleguotųjų aktų registre, adresu
                  https://webgate.ec.europa.eu/regdel/#/home
                  .

                     (8)

                        OL L 174, 2011 7 1, p. 88.

                     (9)

                        2013 m. spalio 18 d. Komisijos deleguotoji direktyva 2014/7/ES, kuria, derinant prie technikos pažangos, iš dalies keičiamos Europos Parlamento ir Tarybos direktyvos 2011/65/ES IV priedo nuostatos dėl išimties, kuria leidžiama naudoti šviną lydmetaliuose, elektrinių bei elektroninių komponentų ir spausdintinių plokščių išvadų dangose, elektros laidų sujungimuose, ekranavimo apvalkaluose ir uždaro tipo jungtyse, kurie naudojami: a) magnetiniuose laukuose ne daugiau kaip 1 m spinduliu nuo magneto izocentro medicininėje magnetinio rezonanso vaizdo sudarymo įrangoje, įskaitant pacientų monitorius, skirtus naudoti minėtu atstumu, arba b) magnetiniuose laukuose ne daugiau kaip 1 m atstumu nuo dalelių terapijoje naudojamų ciklotrono magnetų ar spindulių pluošto perdavimo ir nukreipimo kontrolės įtaiso magnetų išorės paviršiaus (OL L 4, 2014 1 9, p. 57).

                     (10)

                  „Study to assess seven exemption requests relating to Annex III and IV to Directive 2011/65/EU“
                   (Pack 18)
                  .

                     (11)

                        2006 m. gruodžio 18 d. Europos Parlamento ir Tarybos reglamentas (EB) Nr. 1907/2006 cheminių medžiagų registracijos, įvertinimo, autorizacijos ir apribojimų (REACH), įsteigiantis Europos cheminių medžiagų agentūrą, iš dalies keičiantis Direktyvą 1999/45/EB bei panaikinantis Tarybos reglamentą (EEB) Nr. 793/93, Komisijos reglamentą (EB) Nr. 1488/94, Tarybos direktyvą 76/769/EEB ir Komisijos direktyvas 91/155/EEB, 93/67/EEB, 93/105/EB bei 2000/21/EB (OL L 396, 2006 12 30, p. 1).

    ---documentbreak---

               PRIEDAS

               Direktyvos 2011/65/EB IV priedo 27 įrašas papildomas šiais c ir d punktais:

                        (c) neintegruotose MRT ritėse, kurių to modelio atitikties deklaracija pirmą kartą išduota iki [Leidinių biurui: įrašykite deleguotosios direktyvos paskelbimo Oficialiajame leidinyje datą + 1 diena], arba

                        (d) MRT aparatuose su integruotomis ritėmis, naudojamose magnetiniuose laukuose ne daugiau kaip 1 m spinduliu nuo magneto izocentro medicininėje magnetinio rezonanso vaizdo sudarymo įrangoje, kurios atitikties deklaracija pirmą kartą išduota iki 2024 m. birželio 30 d.

                        Nustoja galioti 2027 m. birželio 30 d.“


title: KOMISIJOS DELEGUOTOJI DIREKTYVA (ES) .../ kuria dėl tam tikrų išimčių panaikinimo kaitinamojo tabako gaminiams iš dalies keičiama Europos Parlamento ir Tarybos direktyva 2014/40/ES

text:
AIŠKINAMASIS MEMORANDUMAS

               1.DELEGUOTOJO AKTO BENDROSIOS APLINKYBĖS

               Direktyva 2014/40/ES
                  1
                siekiama sudaryti palankesnes sąlygas sklandžiam tabako ir susijusių gaminių vidaus rinkos veikimui, pagrindu laikant aukštą sveikatos, ypač jaunimo, apsaugos lygį. Pagal Direktyvos 2014/40/ES 7 straipsnio 12 dalį visiems tabako gaminiams, išskyrus cigaretes ir cigaretėms sukti skirtą tabaką, netaikomi draudimai  pateikti rinkai būdingo kvapo ar skonio tabako gaminius arba tabako gaminius, kurių bet kokiuose komponentuose ar bet kuriuose techniniuose elementuose yra kvapiųjų medžiagų. Remiantis esminiu aplinkybių pasikeitimu, kaip apibrėžta Direktyvos 2014/40/ES 2 straipsnio 28 dalyje, t. y. gerokai padidėjusia kaitinamojo tabako gaminių pardavimo apimtimi, šia deleguotąja direktyva panaikinama ši išimtis kaitinamojo tabako gaminiams. Dėl tų pačių priežasčių deleguotąja direktyva panaikinama valstybėms narėms suteikta galimybė kaitinamojo tabako gaminiams netaikyti Direktyvos 2014/40/ES 9 straipsnio 2 dalyje ir 10 straipsnyje nurodytų ženklinimo reikalavimų.

               Ši deleguotoji direktyva – Komisijos atsakas, kuriuo laikomasi prievolių pagal Direktyvos 2014/40/ES 7 straipsnio 12 dalį ir 11 straipsnio 6 dalį išplėsti draudimo pateikti rinkai būdingo kvapo ar skonio tabako gaminius arba tabako gaminius, kurių bet kokiuose komponentuose ar bet kuriuose techniniuose elementuose yra kvapiųjų medžiagų (draudimas jau taikomas cigaretėms ir cigaretėms sukti skirtam tabakui), taikymą kaitinamojo tabako gaminiams ir panaikinti valstybėms narėms suteiktą galimybę taikyti išimtis šiems gaminiams dėl Direktyvos 2014/40/ES 9 straipsnio 2 dalyje ir 10 straipsnyje nustatytų ženklinimo reikalavimų.

               2.KONSULTACIJOS PRIEŠ PRIIMANT AKTĄ

               Siekiant nustatyti, ar pasiektos Direktyvos 2014/40/ES 2 straipsnio 28 dalyje nurodytos ribos, naudotasi įvairiais duomenų šaltiniais. Šie duomenų šaltiniai apibendrinti ataskaitoje dėl kaitinamojo tabako gaminių esminio aplinkybių pasikeitimo nustatymo
                  2
               . Direktyvos 2014/40/ES 7 straipsnio 12 dalimi ir 11 straipsnio 6 dalimi Komisijai nesuteikiama diskrecija, bet jai paliekama techninė užduotis nustatyti, ar iš esmės pasikeitė su konkrečia gaminių kategorija susijusios aplinkybės, ir dėl to draudimo pateikti rinkai būdingo kvapo ar skonio tabako gaminius arba tabako gaminius, kurių bet kokiuose komponentuose ar bet kuriuose techniniuose elementuose yra kvapiųjų medžiagų, taikymas išplečiamas tai konkrečiai gaminių kategorijai ir panaikinama valstybėms narėms suteikta galimybė taikyti išimtis dėl tam tikrų ženklinimo reikalavimų tai gaminių kategorijai. Sąjungos teisės aktų leidėjas pačioje Direktyvoje 2014/40/ES jau priėmė politinį sprendimą uždrausti pateikti rinkai būdingo kvapo ar skonio tabako gaminius, kad būtų pasiektas aukštas sveikatos, ypač jaunimo, apsaugos lygis (taip pat žr. tos direktyvos 19 ir 26 konstatuojamąsias dalis). Buvo konsultuotasi su Tabako politikos ekspertų grupe, kuri pateikė savo patarimus dėl šios deleguotosios direktyvos.

               3.DELEGUOTOJO AKTO TEISINIAI ASPEKTAI

               Pagal Direktyvos 2014/40/ES 7 straipsnio 1 ir 7 dalis draudžiama pateikti rinkai būdingo kvapo ar skonio tabako gaminius ar tabako gaminius, kurių bet kokiuose komponentuose, pavyzdžiui, filtruose, popieriuje, pakuotėse, kapsulėse ar bet kuriuose techniniuose elementuose, yra kvapiųjų medžiagų, leidžiančių pakeisti atitinkamų tabako gaminių kvapo ar skonio stiprumą ar jų dūmo sodrumą. Pagal Direktyvos 2014/40/ES 7 straipsnio 12 dalį tabako gaminiams, išskyrus cigaretes ir cigaretėms sukti skirtą tabaką, šie draudimai netaikomi. Pagal tą dalį Komisija turi priimti deleguotuosius aktus, kuriais panaikina tą išimtį konkrečiai gaminių kategorijai, jeigu iš esmės pasikeičia aplinkybės, kaip nurodyta Komisijos ataskaitoje.

               Pagal Direktyvos 2014/40/ES 11 straipsnio 1 dalį valstybės narės gali taikyti išimtį kitiems nei cigaretės rūkomojo tabako gaminiams, cigaretėms sukti skirtam tabakui ir kaljanų tabakui ir netaikyti prievolės pateikti 9 straipsnio 2 dalyje nustatytą informacinį pranešimą ir 10 straipsnyje nustatytus kombinuotus įspėjimus apie galimą žalą sveikatai. Pagal Direktyvos 2014/40/ES 11 straipsnio 6 dalį Komisija priima deleguotuosius aktus, kuriais panaikina galimybę suteikti išimtis bet kuriai 11 straipsnio 1 dalyje nurodytų gaminių kategorijai, jeigu iš esmės pasikeičia aplinkybės, kaip nustatyta Komisijos ataskaitoje dėl atitinkamos gaminių kategorijos.

               Direktyvos 2014/40/ES 2 straipsnio 28 dalyje „esminis aplinkybių pasikeitimas“ apibrėžiamas kaip tam tikrų kategorijų gaminių pardavimo apimčių padidėjimas ne mažiau kaip 10 proc. bent penkiose valstybėse narėse, apskaičiuotas pagal pardavimo duomenis, pateiktus pagal 5 straipsnio 6 dalį, arba atitinkamų kategorijų gaminių vartojimo paplitimo lygio padidėjimas ne mažiau kaip penkiais procentiniais punktais jaunesnių nei 25 metų amžiaus vartotojų grupėje bent penkiose valstybėse narėse pagal specialųjį 2012 m. gegužės mėn. Eurobarometro pranešimą Nr. 385 ar lygiaverčių vartojimo paplitimo tyrimų duomenis. Pagal tą nuostatą laikoma, kad esminio aplinkybių pasikeitimo nebuvo, jei atitinkamos kategorijos gaminių pardavimo apimtis mažmeniniu lygmeniu neviršija 2,5 proc. bendro tabako gaminių pardavimo Sąjungos lygmeniu.

               Ataskaitoje dėl kaitinamojo tabako gaminių esminio aplinkybių pasikeitimo nustatymo nustatyta, kad kaitinamojo tabako gaminių atveju šios ribinės vertės buvo pasiektos ir kad dėl to iš esmės pasikeitė su ta konkrečia gaminių kategorija susijusios aplinkybės. Todėl pagal Direktyvos 2014/40/ES 7 straipsnio 12 dalį ir 11 straipsnio 6 dalį Komisija turi priimti deleguotąjį aktą, kuriuo panaikinama Direktyvos 2014/40/ES 7 straipsnio 1 ir 7 dalyse nustatytų draudimų išimtis kaitinamojo tabako gaminiams, ir valstybėms narėms suteikta galimybė kaitinamojo tabako gaminiams netaikyti Direktyvos 2014/40/ES 9 straipsnio 2 dalyje ir 10 straipsnyje nustatytų ženklinimo reikalavimų.

               KOMISIJOS DELEGUOTOJI DIREKTYVA (ES) .../…

               2022 06 29

               kuria dėl tam tikrų išimčių panaikinimo kaitinamojo tabako gaminiams iš dalies keičiama Europos Parlamento ir Tarybos direktyva 2014/40/ES

               (Tekstas svarbus EEE)

               EUROPOS KOMISIJA,

               atsižvelgdama į Sutartį dėl Europos Sąjungos veikimo,

               atsižvelgdama į 2014 m. balandžio 3 d. Europos Parlamento ir Tarybos direktyvą 2014/40/ES dėl valstybių narių įstatymų ir kitų teisės aktų nuostatų, reglamentuojančių tabako ir susijusių gaminių gamybą, pateikimą ir pardavimą, suderinimo ir kuria panaikinama Direktyva 2001/37/EB
                  3
               , ypač į jos 7 straipsnio 12 dalį ir 11 straipsnio 6 dalį,

               kadangi:

               (1)pagal Direktyvos 2014/40/ES 7 straipsnio 1 ir 7 dalis draudžiama pateikti rinkai būdingo kvapo ar skonio tabako gaminius ir tabako gaminius, kurių bet kokiuose komponentuose, pavyzdžiui, filtruose, popieriuje, pakuotėse, kapsulėse ar bet kuriuose techniniuose elementuose yra kvapiųjų medžiagų, leidžiančių pakeisti atitinkamų tabako gaminių kvapo ar skonio stiprumą ar jų dūmo sodrumą;

               (2)pagal Direktyvos 2014/40/ES 7 straipsnio 12 dalį tabako gaminiams, išskyrus cigaretes ir cigaretėms sukti skirtą tabaką, 1 ir 7 dalyse nustatyti draudimai netaikomi;

               (3)pagal Direktyvos 2014/40/ES 11 straipsnio 1 dalį valstybės narės gali išimties tvarka dėl kitų nei cigaretės rūkomojo tabako gaminių, cigaretėms sukti skirto tabako ir kaljanų tabako netaikyti prievolės pateikti 9 straipsnio 2 dalyje nustatytą informacinį pranešimą ir 10 straipsnyje nustatytus kombinuotus įspėjimus apie galimą žalą sveikatai;

               (4)kaitinamojo  tabako gaminys yra naujoviškas tabako gaminys, kuris kaitinamas tam, kad iš jo išsiskirtų nikotinas ir kitos cheminės medžiagos, kuriuos įkvepia naudotojas (-ai), ir kuris, atsižvelgiant į jo savybes, yra bedūmis tabako gaminys arba rūkomojo tabako gaminys;

               (5)ataskaitoje dėl kaitinamojo tabako gaminių esminio aplinkybių pasikeitimo nustatymo
                  4
                Komisija nustatė su kaitinamojo tabako gaminiais susijusį esminį aplinkybių pasikeitimą. Ataskaitoje pateikiama informacijos ir statistinių duomenų apie rinkos pokyčius, iš kurių matyti, kad kaitinamojo tabako gaminių pardavimo apimtis padidėjo ne mažiau kaip 10 proc. bent penkiose valstybėse narėse ir kad mažmeniniu lygmeniu kaitinamojo tabako gaminių pardavimo apimtis viršijo 2,5 proc. bendro tabako gaminių pardavimo Sąjungos lygmeniu;

               (6)dėl kaitinamojo tabako gaminių esminio aplinkybių pasikeitimo Direktyvos 2014/40/ES 7 straipsnio 12 dalis turėtų būti iš dalies pakeista, siekiant išplėsti draudimo pateikti rinkai būdingo kvapo ar skonio tabako gaminius ar tabako gaminius, kurių bet kokiuose komponentuose, pavyzdžiui, filtruose, popieriuje, pakuotėse, kapsulėse ar bet kuriuose techniniuose elementuose, yra kvapiųjų medžiagų, leidžiančių pakeisti atitinkamų tabako gaminių kvapo ar skonio stiprumą ar jų dūmo sodrumą, kuris jau taikomas cigaretėms ir cigaretėms sukti skirtam tabakui, taikymą kaitinamojo tabako gaminiams;

               (7)dėl tų pačių priežasčių Direktyvos 2014/40/ES 11 straipsnio 1 dalis turėtų būti iš dalies pakeista, kad būtų panaikinta valstybėms narėms suteikta galimybė taikyti išimtis kaitinamojo tabako gaminiams, jei jie yra rūkomojo tabako gaminiai, t. y. netaikyti 9 straipsnio 2 dalyje nustatytų prievolių pateikti informacinį pranešimą ir 10 straipsnyje nustatytus kombinuotus įspėjimus apie galimą žalą sveikatai;

               (8)todėl Direktyva 2014/40/ES turėtų būti atitinkamai iš dalies pakeista,

               PRIĖMĖ ŠIĄ DIREKTYVĄ:

               1 straipsnis

               Direktyvos 2014/40/ES daliniai pakeitimai

               Direktyva 2014/40/ES iš dalies keičiama taip:

               1)7 straipsnio 12 dalis pakeičiama taip:

               „1 ir 7 dalyse nustatyti draudimai netaikomi tabako gaminiams, išskyrus cigaretes, cigaretėms sukti skirtą tabaką ir kaitinamojo tabako gaminius. Komisija pagal 27 straipsnį priima deleguotuosius aktus, kuriais panaikina tą išimtį konkrečiai gaminių kategorijai, jeigu iš esmės pasikeičia aplinkybės, kaip nurodyta Komisijos ataskaitoje.

               Taikant pirmąją pastraipą, „kaitinamojo tabako gaminys“ yra naujoviškas tabako gaminys, kuris kaitinamas tam, kad iš jo išsiskirtų nikotinas ir kitos cheminės medžiagos, kuriuos įkvepia naudotojas (-ai), ir kuris, atsižvelgiant į jo savybes, yra bedūmis tabako gaminys arba rūkomojo tabako gaminys“.

               2)11 straipsnis iš dalies keičiamas taip:

               a)antraštė pakeičiama taip:

               „Kitų nei cigaretės rūkomojo tabako gaminių, cigaretėms sukti skirto tabako, kaljanų tabako ir kaitinamojo tabako gaminių ženklinimas“;

               b)1 dalies pirma pastraipa pakeičiama taip:

               Valstybės narės gali taikyti išimtį kitiems nei cigaretės rūkomojo tabako gaminiams, cigaretėms sukti skirtam tabakui, kaljanų tabakui ir rūkomojo tabako gaminiams, kaip apibrėžta 7 straipsnio 12 dalies antroje pastraipoje, ir netaikyti prievolės pateikti 9 straipsnio 2 dalyje nustatytą informacinį pranešimą ir 10 straipsnyje nustatytus kombinuotus įspėjimus apie galimą žalą sveikatai. Tuo atveju kartu su 9 straipsnio 1 dalyje numatytu bendro pobūdžio įspėjimu ant kiekvieno tų gaminių vienetinio pakelio ir ant bet kokios jų išorinės pakuotės turi būti vieno iš I priede nurodytų tekstinių įspėjimų tekstas. 9 straipsnio 1 dalyje nurodytame bendro pobūdžio įspėjime turi būti nuoroda apie metimo rūkyti pagalbos paslaugas, kaip nurodyta 10 straipsnio 1 dalies b punkte.“

               2 straipsnis

               Perkėlimas į nacionalinę teisę

               1.Valstybės narės ne vėliau kaip iki [8 mėnesiai nuo įsigaliojimo] priima ir paskelbia įstatymus ir kitus teisės aktus, būtinus, kad būtų laikomasi šios direktyvos. Jos nedelsdamos pateikia Komisijai tų teisės aktų nuostatų tekstą.

               Jos taiko šias nuostatas nuo … [11 mėnesių nuo įsigaliojimo].

               Valstybės narės, priimdamos tas nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.

               2.Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.

               3 straipsnis

               Įsigaliojimas

               Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje.

               4 straipsnis

               Adresatai

               Ši direktyva skirta valstybėms narėms.

               Priimta Briuselyje 2022 06 29

                     Komisijos vardu

                     Pirmininkė
                     Ursula VON DER LEYEN

                     (1)

                        2014 m. balandžio 3 d. Europos Parlamento ir Tarybos direktyva 2014/40/ES dėl valstybių narių įstatymų ir kitų teisės aktų nuostatų, reglamentuojančių tabako ir susijusių gaminių gamybą, pateikimą ir pardavimą, suderinimo ir kuria panaikinama Direktyva 2001/37/EB (OL L 127, 2014 4 29, p. 1).

                     (2)

                        Komisijos ataskaita dėl kaitinamojo tabako gaminių esminio aplinkybių pasikeitimo nustatymo pagal Direktyvą 2014/40/ES, COM(2022) 279 final.

                     (3)

                        OL L 127, 2014 4 29, p. 1.

                     (4)

                        Komisijos ataskaita dėl kaitinamojo tabako gaminių esminio aplinkybių pasikeitimo nustatymo pagal Direktyvą 2014/40/ES, COM(2022) 279 final.